Ajal Gaduh Sebab Cemburu

RANAU: Mayat lelaki warga asing yang dipercayai dibunuh ditemui di kawasan semak berhampiran pasar malam pekan Ranau, di sini, semalam.

Ketua Polis Daerah Ranau, Deputi Superintendan Simiun Lomudin berkata, mayat terbabit ditemui orang awam sebelum dilaporkan kepada polis untuk tindakan selanjutnya.

Katanya, siasatan awal mendapati terdapat kesan kecederaan di kepala dan badan dipercayai kesan dipukul dengan objek tumpul.

“Mangsa dikenal pasti seorang warganegara Filipina berusia 30-an dan bekerja sebagai buruh kasar. Mangsa dipercayai dibunuh sekitar 11.30 pagi hingga 1 tengah hari, semalam.

“Siasatan turut mendapati, kejadian dipercayai berpunca daripada kejadian pergaduhan yang bermotifkan cemburu,” katanya di sini, hari ini.

Simiun berkata, mengikut keterangan ahli keluarga mangsa, lelaki terbabit keluar bertemu dengan wanita dikenali suspek.

Katanya, suspek dikenal pasti sebagai warga asing dan dipercayai sudah melarikan diri selepas insiden pergaduhan berkenaan.

“Usaha memburu suspek sedang giat dijalankan dan siasatan dilakukan mengikut Seksyen 302 Kanun Keseksaan,” katanya.

Sehubungan itu, Simiun berkata, orang ramai yang mempunyai maklumat supaya tampil ke balai polis berhampiran untuk membantu siasatan.

Katanya, orang ramai juga dinasihatkan supaya tidak menimbulkan sebarang spekulasi yang boleh mengganggu siasatan polis berhubung insiden ini. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ramai Tidak Cukup Duit Bila Bersara

KUALA LUMPUR: Pertimbangan untuk tidak membenarkan pengeluaran RM10,000 daripada akaun 1 caruman Kumpulan Wang Simpanan Pekerja (KWSP) bukan bermaksud kerajaan tidak mampu, tetapi lebih kepada memastikan keperluan semasa dan jangka panjang adalah seimbang.

Ketua Ekonomi Bank Islam, Mohd Afzanizam Abdul Rashid (gambar) berkata, beberapa pendedahan yang dibuat oleh KWSP menunjukkan dengan jelas kebanyakan rakyat tidak mempunyai wang persaraan yang mencukupi selepas bersara.

“Isunya bukan kerajaan tidak mampu, tetapi lebih kepada berhati-hati kerana apa yang dikongsi oleh pihak KWSP adalah kebanyakan rakyat tidak mempunyai wang yang cukup di dalam akaun KWSP mereka.

“Boleh, mahu keluarkan semua (wang), tetapi perlu diingat apabila seseorang itu bersara kemudian hari, bagaimana jika wang itu tidak mencukupi untuk kos sara hidup, siapa pula hendak menanggung, kemampuan ketika itu juga kita tidak pasti,” katanya dalam sesi perbincangan Forum Pasca Bajet 2022 secara dalam talian.

Forum tahunan anjuran Institut Dasar Ekonomi dan Kewangan (ECOFI), Pusat Pengajian Ekonomi, Kewangan dan Perbankan, Universiti Utara Malaysia (SEFB), bertujuan mengupas bajet yang dibentangkan oleh kerajaan setiap tahun.

Mohd Afzanizam berkata, menurut kajian KWSP, seseorang perlu mempunyai sekurang-kurangnya RM240,000 dalam KWSP untuk bersara berdasarkan faktor umur rakyat Malaysia yang semakin lama semakin panjang dan memerlukan perbelanjaan untuk hari tua.

“Jadi oleh kerana itu, saya rasa ada kekangannya (isu pengeluaran). Pihak KWSP cuba untuk memberikan pendidikan kepada rakyat supaya berhati-hati menggunakan wang terbabit,” tambahnya.

Sementara itu, beliau berkata, peruntukan besar iaitu RM332.1 bilion untuk Bajet 2022 dilihat mampu membina daya tahan ekonomi negara dan meningkatkan daya saing, namun perjalanan ke arah itu memerlukan masa.

“Sebagai ahli ekonomi, peruntukan berkenaan adalah satu peruntukan terbesar dalam sejarah dan kalau kita lihat daripada segi impak kepada ekonomi secara makro, kebiasaannya impak dasar fiskal lebih cepat berbanding dengan dasar monetari yang ditadbir oleh Bank Negara Malaysia.

“Instrumen yang biasa kita dengar kadar dasar semalaman (OPR) yang buat masa sekarang ini OPR berada pada paras terendah iaitu 1.75 peratus, tetapi instrumen terbabit daripada segi impak kepada ekonomi lambat dan mengikut kajian ada yang mengatakan sehingga tempoh 18 bulan, namun mengikut kajian Bank Islam, sekitar 12 bulan,” katanya.

Beliau berkata, memandangkan dasar fiskal mempunyai impak yang cepat, ia amat bergantung kepada kecekapan jentera kerajaan dalam menyalurkan insentif atau melaksanakan langkah-langkah yang diumumkan. – HMetro


Terpaksa Pikul Penagih Pura-Pura Pengsan

KUNAK: Seorang lelaki berpura-pura pengsan bagi mengelak dirinya dicekup Polis Bahagian Siasatan Jenayah Narkotik Daerah (BSJND) Kunak selepas beg miliknya didapati mengandungi dadah jenis syabu dalam serbuan di sebuah Rumah di Kampung Kunak 3, pagi tadi.

Ketua Polis Daerah Kunak, Supritendan Baharin Md Tahir dalam kenyataan berkata, tindakan lelaki berumur 22 tahun berkenaan mengakibatkan anggota serbuan terpaksa memikul suspek untuk dibawa keluar dari lokasi serbuan.

Beliau berkata, dalam Operasi kira-kira pukul 9 pagi itu, suspek dipercayai sedang tidur di luar rumah terbabit.

Pemeriksaan lanjut kemudian mendapati beg yang berada berhampiran suspek menemui satu kotak Hitam yang didalamnya mengandungi 9 tiub plastik jernih disyaki mengandungi ketulan hablur jernih syabu dengan anggaran berat 5.12 gram bernilai 768-ringgit. Turut ditemui satu gunting dan pemetik api.

Suspek yang dibawa ke balai Polis akan disiasat dibawah Seksyen 39A (1) dan 15(1)(a) Akta Dadah Berbahaya 1952.

Menurut Supritendan Baharin, suspek pernah ditahan berikutan mempunyai lima rekod Jenayah lampau berkaitan penagihan dadah di Kunak.


Bayi Satu Bulan Hampir Maut Dibelasah Ibu

KIEV: Seorang bayi lelaki yang baru dilahirkan dipukul ibunya sehingga lebam sebelum ditinggalkan bersendirian ketika wanita itu keluar bertemu janji, malah jiran yang menemui anak malang itu pengsan melihat keadaannya yang menyayat hati.

Mykyta yang berusia sebulan ditemui lebam dengan kesan hitam dan biru akibat dipukul di Rivne, barat Ukraine.

Menurut laporan, Mykyta dan ibunya yang berusia 19 tahun tinggal bersama di sebuah asrama kebajikan.

Daily Mail yang memetik laporan polis melaporkan, pada 15 Oktober lalu, ibu Mykyta yang dirahsiakan namanya, meninggalkan bayinya sendirian dan keluar bertemu janji.

Tindakannya keluar sepanjang hari menyebabkan jirannya bimbangkan Mykyta.

Seorang jiran, Tetiana Prymak, memberitahu media tempatan: “Ketika masuk ke dalam bilik, Mykyta berada di dalam katilnya.

“Mata kanannya lebam, hidungnya tersumbat dengan darah kering dan dia hampir tidak bernafas.

“Sewaktu cuba menukar pakaiannya kami melihat lebam hitam di seluruh tubuhnya. Seorang wanita yang berada di dalam bilik itu pengsan selepas melihat keadaan menimpa bayi itu.”

Ketua unit penjagaan rapi Hospital Kanak-Kanak Rivne, Mykhailo Kulik berkata: Kami mengesyaki tengkoraknya retak tetapi pemeriksaan ke atasnya tidak boleh dibuat sekarang.

“Saya fikir ibunya tidak pernah menukar pakaiannya atau menggunakan lampin pakai buang. Keadaan kulitnya sangat dahsyat.”

Polis melancarkan siastan jenayah kerana kegagalan wanita itu memenuhi tugasnya sebagai ibu.

Jurucakap polis Anton Kruk berkata: “Ibu muda itu memberitahu, dia tertekan kerana anaknya menangis berterusan lalu dia meninggalkannya sendirian di rumah.” – Agensi


Polis Buru 9 Ahli Geng Kangkang, Cubaan Curi Barangan Di Supermarket

SIPITANG: Polis kini giat memburu kira-kira sembilan individu termasuk wanita dipercayai ahli kumpulan ‘Geng Kangkang’ selepas didapati cuba melarikan sejumlah barangan di sebuah supermarket di sini malam kelmarin.

Ketua Polis Daerah Sipitang Deputi Superintendan Champin Piuh berkata kejadian kira-kira jam 9.30 malam itu berlaku apabila pihak majikan pegawal keselamatan bangunan mengesan beberapa individu dalam keadaan mencurigakan di dalam supermarket terbabit.

“Majikan dan seorang lagi pekerja bawahannya berumur 41 tahun kemudiannya memerhatikan gerak geri kumpulan terbabit yang dipercayai Geng Kangkang.

“Kumpulan terbabit kemudiannya tergesa-gesa meninggalkan supermarket terbabit sebaik menyedari mereka diperhatikam oleh pihak pengawal keselamatan di sana,” katanya.

Beliau berkata semasa pengawal keselamatan terbabit berada berseorangan di luar supermarket terbabit dia kemudiannya didatangi seorang lelaki tidak dikenali dipercayai salah seorang daripada ahli kumpulan itu yang bertindak menumbuk mangsa di bahagian muka.

“Mangsa yang terjatuh akibat tumbukan terbabit cuba untuk bangun bagaimanapun dia ditumbuk kali kedua di bahagian muka oleh satu lagi suspek lain yang datang secara tiba-tiba.

“Beberapa lagi suspek cuba untuk membelasah mangsa bagaimanapun gagal berbuat demikian apabila mangsa melarikan diri dari kawasan berkenaan.

“Kesemua suspek bagaimanapun meninggalkan lokasi selepas majikan mangsa datang ke arah mangsa,” katanya sambil menambah tiada barangan yang berjaya dilarikan kerana kesemua suspek terus melarikan diri.

Beliau berkata mangsa mengalami kecederaan iaitu bengkak di bahagian kedua-dua pipi akibat tumbukan terbabit.

Tambahnya hasil siasatan mendapati salah seorang wanita yang turut terlibat dalam kes ini pernah mencuri barangan yang terdapat di dalam supermarket terbabit.

“Suspek juga bertindak berpura-pura sebagai pelanggan sebelum bertindak memukul mangsa secara tiba-tiba di luar supermarket terbabit.

“Kesemua suspek dilihat melarikan diri menggunakan dua buah kenderaan jenis kompak dengan nombor pendaftaran yang belum dikenalpasti,” katanya.

Menurutnya polis kini sedang giat memburu kumpulan ini dan kes disiasat mengikut Seksyen 323/511 Kanun Keseksaan.


COVID-19: Sabah Kini Ada Dua Zon Merah

KOTA KINABALU: Daerah ini mencatatkan dua kes baharu COVID-19, sekali gus menjadi Zon Merah kedua di Sabah.

Menteri Kesihatan dan Kesejahteraan Rakyat Sabah, Datuk Frankie Poon, berkata Kota Kinabalu telah merekodkan 42 kes, setakat ini.

“Pertambahan ini sekali gus menunjukkan Sabah mempunyai dua Zon Merah selepas daerah Tawau,” katanya dalam satu kenyataan melalui laman sosial Facebook beliau, dekat sini, hari ini.

Secara keseluruhan, Frankie berkata, tiga jangkitan baharu direkodkan, hari ini, menjadikan jumlahnya mencecah 288 kes di Sabah.

“Keningau pula mencatatkan pertambahan satu kes, menjadikan keseluruhannya 12 kes di daerah terbabit

“Daerah lain seperti Tawau, Lahad Datu, Sandakan, Tuaran, Kinabatangan, Penampang, Beaufort, Kunak, Putatan, Kota Belud, Sipitang, Papar, Tambunan, Ranau dan Semporna tidak menunjukkan sebarang peningkatan kes.

“Setakat ini, empat kematian direkodkan di negeri ini dengan dua kes di Kota Kinabalu dan masing-masing satu kes di Tawau serta Tambunan,” katanya.

Dalam pada itu, beliau berkata, 10 individu dilaporkan pulih, hari ini, sekali gus menyaksikan bilangan kumulatif sembuh mencapai 135 orang.

“Lapan daerah lain pula kekal sebagai Zon Hijau tanpa sebarang rekod kes COVID-19,” katanya. – Berita Harian


Guru Wanita Terselamat Kenderaan Dilanggar Lori Treler

TAWAU: Seorang guru terselamat dalam kemalangan apabila kenderaan dipandu bertembung dengan lori treler, di sini awal pagi tadi.

Dalam kejadian pada 6.05 pagi itu, guru wanita berusia 42 tahun itu sedang dalam perjalanan menuju ke sekolah sebelum kereta Perodua Kancil yang dipandu dirempuh lori treler.

Ketua Polis Daerah Tawau, Asisten Komisioner Peter Ak Umbuas berkata, semasa kejadian pemandu treler, iaitu seorang lelaki berusia 37 tahun dalam perjalanan dari arah Taman Anson menghala ke Jalan Chong Thien Vun.

Ketika lori treler keluar dari persimpangan jalan memasuki Bulatan Jalan Kabota/Chong Thien Vun, ia terlanggar dengan kenderaan dipandu guru tersebut yang sedang melalui bulatan itu dari arah kanan bulatan menyebabkan pemandu treler hilang kawalan dan terbabas hingga merempuh perhentian bas yang berada di tepi jalan laluan keluar Kem Kabota berhampiran bulatan terbabit.

Akibat kejadian, Perodua kancil mengalami kerosakan di bahagian tepi sebelah kiri dan lori treler mengalami kerosakan di bahagian hadapan kenderaan.

“Hasil siasatan awal mendapati kejadian berlaku akibat kecuaian pemandu treler yang gagal memberi keutamaan laluan kepada kenderaan yang datang dari kanan dalam bulatan hingga terlanggar kenderaan dipandu guru tersebut yang sedang melalui dari arah kanan bulatan,” katanya dalam satu kenyataan, hari ini.

Kes disiasat dibawah Rule 3(2)(a) LN 166/59. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PPM Tahan Dua Lelaki Tanpa Dokumen Cuba Seludup Petrol Ke Filipina

SEMPORNA: Pasukan Polis Marin (PPM) menggagalkan cubaan dua lelaki menyeludup 335 liter minyak petrol melalui kawasan perairan Laut Boheiyan, di sini semalam.

Dalam kejadian jam 10 malam itu, sepasukan anggota bot peronda PPM berjaya mengesan sebuah bot pam dalam keadaan mencurigakan di kawasan berkenaan sebelum ditahan untuk pemeriksaan.

Komander PPM Wilayah 4 Sabah, Asisten Komisioner Mohamad Pajeri Ali, berkata siasatan awal mendapati seorang juragan bersama pembantunya berusia 50 dan 20 tahun tidak memiliki sebarang dokumen pengenalan diri.

Katanya, hasil pemeriksaan lanjut mendapati kedua-dua suspek membawa muatan sebanyak 16 tong pelbagai saiz yang mengandungi minyak petrol disyaki cuba diseludup keluar ke negara jiran Filipina.

“Juragan juga gagal menunjukkan sebarang dokumen atau permit daripada Kementerian Perdagangan Dalam Negeri dan Hal Ehwal Pengguna (KPDNHEP) berkaitan pemilikan barang kawalan berkenaan,” katanya dalam satu kenyataan, di sini hari ini.

Beliau berkata, tangkapan bersama barang rampasan termasuk bot pam bersama enjin sangkut bernilai RM4496.80 dibawa ke Markas Operasi PPM Semporna untuk tindakan lanjut.

Kes disiasat mengikut Seksyen 21 Akta Kawasan Bekalan 1961 dibaca bersama Peraturan-Peraturan Kawalan Bekalan, dengan denda sehingga RM1 juta seorang dan penjara tiga tahun jika sabit kesalahan.

Sementara itu, beliau berkata, operasi pasukan itu sempena musim Perayaan Krismas dan Tahun Baharu 2020 dilanjutkan sehingga sambutan Tahun Baharu Cina di seluruh perairan negeri ini.

“Anggota PPM komited dalam melaksanakan operasi termasuk pada musim perayaan demi memerangi jenayah rentas sempadan seperti aktiviti penyeludupan dan lain-lain,” katanya.


COVID-19: 834 Kes Baharu Dilaporkan, Sabah 503 Kes, Labuan Catat Peningkatan Hampir 6 Kali Ganda & 900 Kes Sembuh Hari Ini

PUTRAJAYA, 2 Nov: Kementerian Kesihatan (KKM) melaporkan terdapat 834 kes positif baharu COVID-19 yang direkodkan hari ini.

Daripada angka tersebut, hanya tiga daripadanya merupakan kes import, manakala selebihnya adalah kes penularan tempatan.

Sabah mencatatkan sebanyak 503 kes, Selangor 129 kes, Wilayah Persekutuan (WP) Labuan 105 kes, Pulau Pinang 21 kes, WP Kuala Lumpur 2o kes, Negeri Sembilan 16 kes, Sarawak 14 kes, Johor lapan (8) kes, WP Putrajaya enam (6) kes, Kedah tiga (3) kes, Kelantan dua (2) kes dan Pahang satu (1) kes.

Difahamkan, WP Labuan mencatatkan peningkatan enam kali ganda berbanding hanya 18 kes semalam.

Dalam masa sama, terdapat 900 kes pulih dan dibenarkan discaj turut dilaporkan hari ini.

Selain itu, terdapat 2 kematian dan 5 kluster baharu juga direkodkan hari ini.

Terkini. 2 Nov. Kes baharu #COVID19 hari ini 834, lebih rendah berbanding 900 kes sembuh. Kes aktif kini bawah 10,000. Kes baharu tertinggi, Sabah (503), Selangor (129), Labuan (105), KL (22) PP (21). 2 lagi kematian, 5 kluster baharu, 1 kluster tamat – Kluster Sungai.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penyelamat Indonesia temui cebisan mayat

JAKARTA: Penyelamat Indonesia menjumpai cebisan mayat hari ini selepas pesawat Lion Air terjunam ke dalam laut sebaik berlepas dari ibu kota ini, kata seorang jurucakap.

Juruterbang pesawat yang membawa 189 penumpang, meminta kebenaran berpatah balik sebelum terputus hubungan 13 minit ketika penerbangan.

Penyelamat cuba mencari badan utama pesawat selepas menemui serpihan dan bahagian pesawat yang terapung di Laut Jawa.

Sementara itu laporan laman web Kompas.com, pasukan mencari KNP 348 Pengawal Laut dan Unit Pengawal Tanjung Priok menjumpai sejumlah objek disyaki milik penumpang pesawat JT610 di perairan Tanjung Karawang hari ini.

Penyelaras Pencarian Lapangan dari Tanjung Priok, Kesatuan Penjagaan Laut dan Pantai (KPLP) dikenali Harto berkata, objek ditemui termasuk beg, dompet dan cebisan tubuh.

“Kami menemuinya dalam bentuk sampah namun sebaik kami mendekatinya, ada banyak beg seperti itu dan ia sebenarnya bukan setakat timbunan tetapi cebisan tubuh,” kata Harto.

Berdasarkan pemerhatian Kompas.com, beberapa beg ditemui pegawai musnah. Namun begitu, pegawai menemui sebuah beg mudah alih yang masih utuh. Sebuah dompet ditemui dalam beg dan mengandungi kad pengenalan pemilik bersama wang tunai Rp1.66 juta (RM455.91).

Katanya objek yang ditemui dibawa ke pos pemindahan terletak di Limbungan Kalijabat, di Utara Jakarta.

Pesawat yang dalam perjalanan dari ibu kota ini ke Pangkalpinang terhempas di luar perairan Tanjung Karawang membawa 178 dewasa, seorang kanak-kanak, dua bayi dan tujuh kru. -Reuters/Agensi


Pembantu Jualan Pasar Raya Di 1 Borneo Cetus Kluster Baharu Di Sabah

KOTA KINABALU: Seorang pembantu jualan di sebuah pasar raya besar di kompleks beli belah 1 Borneo di sini, mencetuskan kluster baharu COVID-19 yang menjangkiti rakan sekerja dan ahli keluarga.

Kluster Agora Borneo itu tercetus selepas wanita berumur 24 tahun itu dikesan positif COVID-19 ketika saringan di Klinik Kesihatan Manggatal pada 30 Jun lalu selepas bergejala selama 10 hari sebelum itu.

Jurucakap COVID-19 Sabah, Datuk Masidi Manjun, berkata wanita dari Kampung Lokub, Kota Kinabalu itu sekali lagi disahkan positif COVID-19 melalui saringan kedua di Hospital Wanita dan Kanak-Kanak Sabah (HWKKS) di Likas pada 1 Julai lalu.

Kes indeks itu kemudiannya dimasukkan ke Hospital Queen Elizabeth, Kota Kinabalu untuk rawatan lanjut, disusuli saringan kontak untuk mengesan jangkitan lain membabitkan rakan sekerja dan ahli keluarga.

“Daripada 133 sampel yang diambil dalam kalangan kontak rapat, 26 sampel dikesan positif COVID-19 termasuk 17 kes baharu yang direkod hari ini. Pengesanan kontak secara aktif sedang giat dijalankan oleh pasukan kesihatan,” katanya dalam kenyataan.

Secara keseluruhan, Sabah hari ini merekodkan 225 kes baharu positif COVID-19, dengan satu kematian yang dilaporkan di daerah Tawau, manakala seramai 199 pesakit dilaporkan sembuh.

Masidi yang juga Menteri Kerajaan Tempatan dan Perumahan negeri, berkata daerah Kota Kinabalu merekodkan kes tertinggi hari ini dengan 70 kes baharu, diikuti Beaufort (57 kes), Tawau (21) dan Putatan (18). – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


SEDCO, GLC Ketuai Pengurusan Tebatan Banjir Di Beaufort

BEAUFORT: Perbadanan Pembangunan Ekonomi Sabah (SEDCO) dan syarikat berkaitan kerajaan (GLC) negeri akan mengetuai pengurusan tebatan banjir di daerah ini.

Ketua Menteri Sabah Datuk Hajiji Noor berkata ia termasuk cadangan mendalamkan Sungai Padas dan menjajar semula tebing sungai itu.

“Kerajaan negeri akan menimbang semula semua cadangan kerana ia usaha berterusan kerajaan negeri dalam menangani masalah banjir di Beaufort,” katanya kepada pemberita selepas melawat mangsa banjir di pusat pemindahan sementara (PPS) Dewan Mohd Dun Banir dan Dewan Pa’ Musa di sini hari ini.

Hajiji berkata banjir telah lama menjadi masalah di daerah Beaufort sehingga membawa kesusahan  kepada penduduk kampung.

Sementara itu, beliau menasihatkan mereka yang berlindung di PPS supaya sentiasa mematuhi prosedur operasi standard (SOP) yang ditetapkan kerajaan untuk mencegah jangkitan COVID-19.

Kira-kira 217 orang daripada 68 keluarga berada di PPS di daerah Beaufort. – BERNAMA


Varian Omicron Mungkin Punca Kenaikan Mendadak Kes Di Sabah, Kata Masidi

KOTA KINABALU: Menteri Kerajaan Tempatan dan Perumahan Masidi Manjun berkata, jumlah kes baharu Covid-19 yang melambung tinggi di Sabah kemungkinan disebabkan oleh varian Omicron.

Katanya, varian Omicron dikesan lebih cepat merebak walaupun gejala jangkitan lebih ringan daripada varian lain namun kemungkinan itu masih tertakluk kepada pengesahan Jabatan Kesihatan Negeri Sabah (JKNS).

“Kadar perebakan Varian B2 Omicron yang merupakan varian dominan di negara jiran Filipina adalah 1.8 lebih cepat daripada varian biasa.

“Varian yang sama juga mengakibatkan peningkatan kes yang tinggi di Singapura dan di banyak negara di dunia,” katanya ketika dihubungi, hari ini.

Masidi yang juga jurucakap negeri berkaitan Covid-19 berkata, antara faktor lain kenaikan mendadak kes baharu ialah wabak terbabit sudah bertapak secara meluas dalam komuniti dan ini memudahkan kadar perebakan dan jangkitan dengan lebih cepat.

Katanya, sebanyak 47.55% jangkitan baharu di Sabah, hari ini, berlaku secara sporadik dan hanya disedari apabila pesakit mengalami gejala jangkitan Covid.

“Inilah kategori pesakit yang diperolehi melalui saringan bergejala dan jumlah kategori ini lebih tinggi daripada jumlah pesakit yang merupakan kontak rapat kepada kes indeks iaitu sebanyak 45.37%.

“Selain itu, antara faktor menyumbang kepada jumlah kes yang tinggi ialah sikap cuai atau “tidak peduli” segelintir masyarakat kepada keperluan mematuhi SOP (prosedur operasi standard) sama ada semasa berkumpul dengan kawan-kawan atau semasa berada di khalayak ramai.

“Sebagai contoh pemakaian pelitup muka dan penjarakan fizikal yang sudah semakin longgar dan sikap cuai ini memudahkan jangkitan dan seterusnya menambah bilangan pesakit baharu,” katanya.

Terdahulu, beliau berkata, jumlah kes baharu di Sabah terus meningkat kepada 1,285 kes hari ini, peningkatan 80 kes berbanding semalam.

Katanya, empat daerah mencatatkan kes tiga angka dengan Kota Kinabalu melepasi paras angka 300 iaitu sebanyak 309 kes dicatatkan hari ini diikuti Sandakan yang mencatatkan 201 kes, Tuaran (150 kes) dan Penampang (108 kes).

“14 daerah lain mencatatkan kes dua angka, enam daerah dengan satu angka dan cuma tiga daerah tidak mencatatkan sebarang jangkitan baru.

“Daripada jumlah kes baharu itu juga, sebanyak 1276 adalah dalam Kategori 1 dan 2, terdapat lima kes dalam Kategori 3, tiga kes dalam Kategori 4 dan satu kes dalam Kategori 5,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


16 Daripada 25 Warganegara China Di Bawah PUI Di Sabah Disahkan Bebas Jangkitan Koronavirus

TUARAN, 30: Jan Seramai 16 daripada 25 warganegara China yang diletakkan di bawah kategori suspek jangkitan (PUI) 2019 novel koronavirus di Sabah, disahkan bebas daripada penyakit itu selepas tidak menunjukkan sebarang simptom.

Pengarah Jabatan Kesihatan Negeri Datuk Dr Christina Rundi bagaimanapun berkata sembilan lagi warganegara China di bawah PUI berkenaan masih di wad isolasi di hospital rujukan koronovirus di Sabah sementara menunggu keputusan  laporan makmal daripada Institut Penyelidikan Perubatan (IMR), di Kuala Lumpur.

Beliau berkata demikian kepada pemberita selepas menghadiri majlis pelancaran talian Sabah Healthline, di Auditorium Institut Tadbiran Negara (INTAN), kampus Sabah di sini, hari ini yang disempurnakan oleh Menteri Kesihatan dan Kesejahteraan Rakyat Sabah Datuk Frankie Poon Ming Fung.

Dalam pada itu Christina menasihatkan orang ramai supaya tidak panik sekiranya melihat individu di hospital yang memakai pakaian bagaikan ‘angkasawan’, kerana menurutnya ia adalah Prosedur Operasi Standard (SOP) dalam mengendalikan kes yang disyaki penyakit berjangkit.


Agong, Raja Permaisuri Ucap Selamat Menyambut Pesta Kaamatan

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah bertitah agar perayaan Pesta Kaamatan yang menjadi hari bermakna kepada masyarakat Kadazandusun, disambut dengan kebiasaan baharu yang mengutamakan keselamatan diri, keluarga dan masyarakat.

Istana Negara dalam satu kenyataan yang dipaparkan dalam Facebook rasmi berkata Seri Paduka Baginda berdua turut menzahirkan harapan agar perayaan Pesta Kaamatan akan terus menyemarakkan keharmonian antara kaum di Malaysia dan memperkukuhkan perpaduan rakyat di negara ini.

Masyarakat Kadazandusun di Sabah akan menyambut Pesta Kaamatan hari ini dan esok.

“Bersabarlah menghadapi cabaran ini dan marilah bersama memainkan peranan membantu memerangi wabak COVID-19 dengan bersama berdisiplin mematuhi prosedur operasi standard (SOP) Perintah Kawalan Pergerakan.

“Kotobian Tadau Tagazo Do Kaamatan. Selamat Menyambut Pesta Kaamatan. Lindungi diri, lindungi semua,” titah Seri Paduka Baginda berdua.– BERNAMA


Pembayaran Fasa Ketiga BSH 2019 Akan Dikreditkan Terus Ke Akaun Bank Mulai Esok

KUALA LUMPUR – Pembayaran fasa ketiga Bantuan Sara Hidup (BSH) 2019 akan dikreditkan terus ke akaun bank mulai 28 Ogos ini (esok).

Kementerian Kewangan (MOF) menerusi satu kenyataan memaklumkan, pembayaran tersebut melibatkan peruntukan berjumlah RM1.23 bilion  dan memanfaatkan hampir 3.6 juta penerima BSH.

Proses pembayaran akan menggunakan maklumat akaun bank yang digunakan semasa pembayaran fasa kedua BSH 2019.

Sejumlah RM2.85 bilion telah disalurkan bagi bayaran fasa pertama Januari lalu dan fasa kedua pada Mei kepada isi rumah yang diluluskan.

Ini termasuk bayaran kadar tambahan sebanyak RM120 bagi setiap orang anak tanggungan terhad kepada maksima 4 orang anak.

Anak tanggungan merujuk kepada anak yang berumur 18 tahun dan ke bawah dan juga anak OKU tanpa had umur.


Tidak Mahu Bertanggungjawab Kehamilan Kekasih, Pelajar Bunuh Janda Muda

Seorang pelajar ditahan polis kerana disyaki membunuh seorang janda muda berusia 20 tahun di Bojonegoro, Indonesia.

Mayat mangsa ditemui di longkang pada pagi Isnin, 25 November lalu, oleh seorang remaja lelaki berusia 17 tahun yang ketika itu mahu melepaskan hajatnya di longkang tersebut.

Terkejut menemui mayat mangsa, Fikri Firmansyah terus melaporkan penemuan itu kepada pihak polis.

“Saya nak kencing, ternampak pula ada mayat, seram pula saya,” katanya.

Ketika ditemui, mayat mangsa masih memakai baju merah dan seluar dalam berwarna putih.

25 meter dari kedudukan mayat pula terdapat seluar panjang bercorak bunga yang dipercayai milik mangsa.

Muka mangsa juga mempunyai luka seperti dipukul dengan objek tumpul. Polis telah mengumpul bahan-bahan bukti berkenaan untuk siasatan lanjut.

Siasatan awal mendapati, mangsa bernama Aidatul Izah, 20, janda anak satu. Polis juga telah menahan suspek yang dipercayai terbabit dalam kes bunuh itu.

Suspek mengaku telah membunuh mangsa dengan melilit lehernya menggunakan tali berwarna biru lalu dijerut sehingga mati.

Bagi memastikan mangsa sudah benar-benar tidak bernyawa, suspek memukul kepala mangsa dengan objek tumpul.

Suspek yang berusia 19 tahun itu mengaku menyesal membunuh mangsa, malah tidak menyangka dia tergamak berbuat demikian terhadap mangsa yang juga merupakan jirannya.

Namun, suspek menjelaskan, mangsa kerap meminta dia bertanggungjawab di atas kehamilannya yang dianggarkan sudah berusia 24 minggu atau 6 bulan.

Selain itu, suspek mendakwa mangsa juga selalu meminta wang daripadanya.

Tertekan dengan desakan itu, suspek mengambil keputusan untuk membunuh mangsa dan mencampak mayatnya di longkang. “Saya diminta untuk bertanggungjawab di atas kehamilan dan dia selalu meminta wang dari saya,” katanya.

Polis berkata, suspek mengenali mangsa sejak Julai 2019 dan menjalinkan hubungan sehingga ke tahap melakukan persetubuhan.

Suspek akan didakwa di mahkamah atas tuduhan membunuh dan bakal berdepan dengan hukuman mati atau penjara seumur hidup atau penjara selama 20 tahun.


Pesara Kerajaan Ditahan Menipu Kutip Derma

TAWAU : Seorang pesara kerajaan ditahan selepas didapati menipu kononnya membuat kutipan derma untuk sambutan Hari Warga Emas di Taman Apas Permai, di sini.

Dalam kejadian jam 11.38 malam itu, polis turut merampas sehelai kemeja koporat tertera tulisan Kementerian Kesihatan Malaysia (KKM) yang didakwa digunakan suspek,51, ketika mengutip derma berkenaan.

Ketua Polis Daerah Tawau Asisten Komisioner Peter Umbuas berkata pihaknya menerima aduan daripada mangsa yang mendakwa telah menyerahkan wang kepada suspek bagi tujuan derma berkenaan.

“Suspek disyaki menipu dengan menjalankan program kutipan derma sempena sambutan Hari Warga Emas Peringkat Negeri Sabah anjuran Pejabat Kesihatan Tawau (PKT) yang akan diadakan di Kolej Jururawat Tawau.

“Suspek juga dikatakan lengkap berpakaian korporat KKM berwarna merun dipercayai bagi menyakinkan mangsanya untuk menderma,”katanya dalam kenyataan media, di sini semalam.

Beliau berkata, mangsa yang juga pemilik premis makanan curiga mengenai perkara itu, kemudian bertindak menghubungi PKT sekali gus membongkar perbuatan suspek.

Menurutnya, selain baju korporat, polis turut merampas satu buku mengandungi catatan senarai penyumbang tahun 2020 bersama-sama dengan suspek.

“Kes disiasat mengikut Seksyen 419 Kanun Keseksaan kerana kesalahan menipu dengan jalan samaran, memperuntukkan hukuman penjara sehingga tujuh tahun, atau denda atau kedua-duanya sekali.

“Suspek juga direman selama empat hari bermula hari ini, bagi membantu siasatan,”katanya.

Difahamkan, suspek dipercayai pernah melakukan kegiatan sama tahun lalu sehingga menyebabkan Pejabat Kesihatan Tawau (PKT) membuat laporan polis.

Suspek dikatakan bergiat aktif semula apabila dipercayai datang ke sebuah gerai makanan di Balung untuk mengutip derma, Isnin lalu.

Sementara itu, Pegawai Kesihatan Kawasan Tawau Dr G Navindran menegaskan pihaknya tidak pernah mengeluarkan sebarang arahan atau kebenaran membuat kutipan derma kepada pihak luar atau orang awam.

“Antara mangsa yang ditemui mengaku menderma antara puluhan hingga ratusan ringgit dan individu itu juga pernah dikesan menjalankan penipuan yang sama, tahun lalu.

“Saya berharap orang ramai berhati-hati atas sebarang aktiviti penipuan sebegini,” katanya. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dr Zakir Naik Akan Disekat Ke Sabah Jika Ada Unsur Ekstremis Agama – Shafie

PAPAR: Kerajaan negeri Sabah tidak teragak-agak untuk menyekat pendakwah terkenal Dr Zakir Naik daripada memasuki Sabah sekiranya terdapat laporan pendakwah itu menggunakan unsur-unsur ekstremis dalam isu keagamaan.

Ketua Menteri Sabah, Datuk Seri Mohd Shafie Apdal, bagaimanapun berkata setakat ini beliau belum menerima sebarang laporan daripada pihak jabatan agama negeri berhubung perkara itu.

“Saya akan dapatkan laporan dari pihak agama kalau sekiranya itu cukup jelas, kita tidak teragak-agak untuk menghalang (Zakir).

“Jika itu terbukti, kita akan mengambil tindakan sewajarnya. Ini bidang kuasa kerajaan negeri, tetapi belum sampai ke pengetahuan saya,” katanya selepas majlis penyerahan borang keahlian Parti Warisan di Kampung Biau, di sini.

Sarawak dilaporkan telah menghalang pendakwah berkenaan daripada memasuki negeri itu.

Zakir, warga India, yang dikehendaki di negara asalnya, atas tuduhan pengubahan wang haram, turut dilaporkan membuat kenyataan kritis terhadap masyarakat Cina di Malaysia sebagai respons kepada desakan supaya beliau diusir dari negara ini. – BERNAMA


Sebanyak 11 Kes Di Keningau Dari Kluster Anggota Kesihatan Hospital Keningau

KOTA KINABALU: Sebanyak 11 daripada 16 kes Covid-19 yang dilaporkan di Keningau terdiri daripada kluster anggota kesihatan Hospital Keningau.

Pengarah Kesihatan Negeri Sabah, Datuk Dr Christina Rundi berkata, lima kes selebihnya merupakan jangkitan generasi pertama yang terdiri daripada ahli keluarga yang duduk serumah dengan anggota kesihatan.

Beliau berkata, hasil siasatan awal mendapati punca jangkitan kes adalah dari luar daerah dan kemudiannya menjangkiti beberapa kontak sekerja.

Katanya, siasatan juga mendapati, seperti di Hospital Wanita Kanak-kanak Sabah (HWKKS), tiada berlaku jangkitan silang kepada pesakit.

“Ia kerana semua anggota kesihatan menggunakan peralatan perlindungan diri (PPE) semasa bertugas.

“Saringan ke atas semua anggota kesihatan yang terlibat termasuk kontak terdekat juga telah dilaksanakan dan semua yang terlibat telah dikuarantin di Pusat Kuarantin yang telah diwartakan,” katanya dalam satu kenyataan, di sini semalam.

Christina berkata, beberapa perubahan juga telah dibuat bagi memastikan perkhidmatan hospital beroperasi seperti biasa.

Oleh, orang awam tidak perlu bimbang dan boleh mendapatkan rawatan seperti biasa jika perlu. – BorneoToday


Dr Mahathir sedia letak jawatan, kesal sikap biadap pemandu teksi

LANGKAWI: Tun Dr Mahathir Mohamad sedia meletak jawatannya selepas kesal dengan tindakan segelintir pemandu teksi bersikap biadap dan meninggalkan sesi dialog selepas enggan menerima penjelasan beliau berkaitan isu GRAB.

Perdana Menteri berkata, beliau sudah bersara sebelum ini, namun kembali semula selepas diminta orang ramai untuk memulihkan keadaan negara.

“Saya nak tolong tapi kalau tak ada bantuan…saya pun tak boleh tolong juga. Kalau tak percaya saya boleh buat, buat sendiri. Tengok apa yang jadi.

“Saya bukan nak jadi Perdana Menteri, saya dah bersara…orang panggil balik, jadi saya datang.

“Kalau tak nak saya jadi Perdana Menteri, saya hari ini letak jawatan. Tak ada masalah bagi saya,” katanya pada Sesi Dialog Bersama Pemandu Teksi Langkawi di sini, hari ini.

Terdahulu, kira-kira 10 pemandu teksi bertindak mengeluarkan kata-kata kesat dan membuat bising sebelum keluar dewan ketika Dr Mahathir memberi penjelasan berhubung isu e-hailing.

Sesi dialog itu dihadiri hampir 200 pemandu teksi Langkawi yang mendakwa pendapatan mereka terjejas ekoran perkhidmatan GRAB yang dikatakan ‘mencuri’ pelanggan.

Terdahulu, Dr Mahathir berkata, GRAB akan diminta menggunakan kenderaan yang diluluskan kerajaan, membayar insurans dan membayar cukai sama seperti teksi bagi memastikan persaingan adil.

“Saya pernah membangkitkan perkara ini dalam Kabinet…saya beritahu Menteri (Pengangkutan) supaya memperbetulkannya, tetapi malang sehingga kini tiada kemajuan langsung.

“Saya akan usaha lagi…saya pun rasa tidak adil. Perkara ini dalam perhatian saya tetapi saya tidak boleh bagi jaminan hapuskan GRAB, tetapi kita boleh samakan mereka dengan teksi,” katanya.


Tiada ‘Lockdown’ Di Semporna

SEMPORNA: Tiada Perintah Kawalan Pergerakan (PKP) atau lockdown di Kampung Bangau-Bangau, Semporna seperti yang ditularkan di media sosial.

Pegawai Daerah Semporna Asmat Benedict berkata, selain kampung terbabit, daerah itu hanya diletakkan di bawah Perintah Kawalan Pergerakan Diperketatkan Bersasar (PKPDB) secara pentadbiran.

“Setakat ini, tiada sebarang sekatan pergerakan dan orang ramai masih dibenarkan untuk keluar membeli barang keperluan, malah beberapa premis perniagaan berkaitan masih beroperasi seperti biasa.

“Jadi tidak timbul sebarang isu yang mengatakan penduduk di sini kekurangan makanan mahupun timbul masalah lain,” katanya ketika dihubungi di sini, hari ini.

Mengulas lanjut, beliau berkata, orang ramai seharusnya memahami tujuan pelaksanaan PKDB yang dikuatkuasakan ketika ini adalah untuk memutuskan rantaian penularan wabak Covid-19.

Katanya, sebelum sesuatu kawasan diisytiharkan lockdown sepenuhnya, pelbagai prosedur ketat termasuk penilaian risiko perlu dijalankan sebelum mendapat kelulusan Kementerian Kesihatan Malaysia (KKM) dan Kerajaan Pusat.

“Kita bukan mahu menyusahkan mereka cuma keadaan ketika ini bukan lagi seperti dahulu dan jika ada keperluan untuk keluar patuhilah arahan dan prosedur operasi standard (SOP) yang ditetapkan,” katanya.

Hari ini tular di laman Facebook yang mendakwa hampir keseluruhan penduduk di Kampung Bangau-Bangau dikesan positif wabak Covid-19 berikutan peningkatan jumlah kes kluster Bangau-Bangau sejak kebelakangan ini.

Dalam pada itu, beliau turut menyelar tindakan individu atau pihak tidak bertanggungjawab yang disifatkannya sebagai menangguk di air keruh dengan menyebarkan maklumat tidak tepat dan berita palsu.

Sehubungan itu, beliau menasihatkan orang ramai supaya tidak menyebarkan sebarang maklumat palsu bagi mengelak salah faham selain menimbulkan situasi panik dalam kalangan masyarakat.

“Sebarang masalah boleh berhubung dengan pejabat daerah selaku Jawatankuasa pengurusan bencana, dan kita bersedia membantu,” katanya.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Sabah Pertingkat Vaksinasi 30,000 Orang Sehari Bermula Julai

KOTA KINABALU, 15 Jun : Kerajaan Negeri Sabah kini berusaha meningkatkan kadar vaksinasi COVID-19 untuk penduduknya kepada 30,000 orang sehari bermula 1 Julai ini, kata Ketua Menteri Datuk Hajiji Noor.

Beliau berkata pada masa ini, kadar pemberian vaksin ialah kira-kira 13,000 orang sehari dan dalam usaha meningkatkan angka itu, lebih banyak pusat pemberian vaksin (PPV) akan dibuka selain memperluas program pemberian vaksin kepada penduduk di pedalaman.

Hajiji berkata sehingga Ahad lepas, seramai 249,945 penduduk Sabah telah menerima dos pertama vaksin COVID-19 atau 8.5 peratus daripada 2.93 juta penduduk negeri itu yang disasarkan untuk divaksin sejak Program Imunisasi COVID-19 Kebangsaan dilancarkan pada 26 Feb lepas.

“Ketika ini, sebanyak 72 fasiliti kesihatan dan 23 PPV awam beroperasi bagi membantu program imunisasi yang sedang giat dilaksanakan… PPV Wisma Wanita ini merupakan antara 16 PPV awam yang dibuka pada bulan ini.

“PPV awam lain juga akan mula beroperasi bulan ini antaranya PPV Dewan Masyarakat Manggatal, Persatuan Kebudayaan Kadazandusun, Dewan Serbaguna Libaran dan Dewan Institut Pendidikan Guru Balung di Tawau,” katanya pada sidang media selepas melawat PPV Wisma Wanita hari ini.

Mengulas mengenai PPV Wisma Wanita, Hajiji berkata PPV yang mula beroperasi semalam itu mampu memberikan suntikan vaksin kepada 400 orang sehari dan digunakan bagi pemberian vaksin kepada penjawat awam yang bertugas di Kota Kinabalu serta penduduk setempat.

“Keutamaan akan diberikan kepada kakitangan perkhidmatan awam yang sentiasa berada di lapangan dan bertemu orang ramai seperti pemandu, penghantar barang, pegawai kaunter dan anggota polis, Jabatan Air, Jabatan Imigresen dan Jabatan Pendidikan,” katanya.

Beliau berkata bermula bulan ini juga, Hospital Gleneagles, Rafflesia Medical Center dan 36 klinik swasta terlibat dalam pemberian vaksin kepada penduduk di Sabah manakala pengurusan Hotel Pacific Sutera juga telah membenarkan penggunaan fasiliti hotel sebagai PPV.

Katanya Pusat Konvensyen Antarabangsa Sabah (SICC) juga akan dijadikan PPV dengan kapasiti vaksinasi 3,500 orang sehari untuk pemberian vaksin kepada pekerja industri, kilang dan perkhidmatan ekonomi yang lain. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wanita Warga Asing Miliki 5.94 Kilogram Syabu Ditahan Di Manggatal

KOTA KINABALU: Seorang wanita warga asing disyaki keldai dadah ditahan bersama syabu bernilai RM275,000 di sebuah rumah di Bandar Sierra, Manggatal, di sini semalam.

Dalam serbuan jam 12 tengah malam itu, wanita berusia 32 tahun yang berasal dari Filipina itu ditemui seorang diri dipercayai sedang menunggu pembeli dadah berkenaan.

Timbalan Pesuruhjaya Polis Sabah, Datuk Zaini Jass, berkata serbuan dilakukan sepasukan anggota dari Jabatan Siasatan Jenayah Narkotik (JSJN) Ibu Pejabat Kontijen (IPK) Sabah dan Ibu Pejabat Polis Daerah (IPD) Kota Kinabalu.

Katanya, hasil pemeriksaan di bahagian dapur berjaya menemui satu beg galas mengandungi kotak berisi ketulan hablur jernih disyaki dadah jenis syabu.

“Pemeriksaan lanjut kemudiannya membawa kepada penemuan lima lagi bungkusan plastik berisi syabu di dalam kereta Proton Persona di rumah suspek.

“Dua bungkusan disembunyikan di bawah tempat duduk penumpang hadapan, satu bungkusandi bawah tempat duduk pemandu manakala dua lagi di bawah pelapik tayar bonet belakang kenderaan berkenaan,” katanya pada sidang media di IPK Sabah, di sini hari ini.

Zaini berkata, jumlah keseluruhan syabu yang berjaya dirampas dianggarkan seberat 5,947.27 gram bernilai RM275,000 berdasarkan harga pasaran semasa.

Katanya, wanita berkenaan kini direman selama tujuh hari bagi membantu siasatan mengikut Seksyen 39B Akta Dadah Berbahaya 1952.

Sementara itu, Zaini berkata, dalam soal siasat dijalankan, suspek mendedahkan memperoleh bekalan dadah berkenaan daripada seorang lelaki warga asing di Menggatal.

“Kita percaya dadah ini adalah untuk pasaran tempatan dan siasatan lanjut sedang dilakukan untuk mengesan pembekal dadah berkenaan,”katanya.


TERKINI: Harga Runcit RON95 & RON97 Naik 8 Sen, Diesel Naik 10 Sen

PUTRAJAYA: Harga runcit petrol RON95 dilaporkan naik sebanyak lapan (8) sen selitar, bersamaan daripada RM1.48 seliter ke RM kepada RM1.56 seliter.

Manakala bagi harga runcit petrol RON97 pula turut naik sebanyak lapan (8) sen, iaitu daripada RM1.78 seliter kepada RM1.86 seliter.

Dalam pada itu, harga runcit bagi diesel juga dinaikkan sebanyak 10 sen seliter, iaitu daripada RM1.63 seliter kepada RM1.73 seliter.

Kenaikan terkini harga runcit produk petrolem bagi tempoh 13 hingga 19 Jun yang ditetapkan secara mingguan itu diumumkan oleh Kementerian Kewangan menerusi satu kenyataan rasmi hari ini.

“Kenaikan ini adalah dipengaruhi oleh harga minyak yang diproses (refined product) yang semakin meningkat, selari dengan kenaikan harga minyak mentah dunia.

“Kerajaan akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” jelas kenyataan tersebut.- BERNAMA


Saya Tak Kenal David Tan, Anifah Nafi Terima Wang Daripada UKSB

KOTA KINABALU : Bekas menteri luar, Anifah Aman, menafikan menerima sebarang bayaran daripada Ultra Kirana Sdn Bhd (UKSB) seperti dinyatakan dalam keterangan saksi, David Tan, pada perbicaraan kes rasuah Ahmad Zahid Hamidi.

Katanya, beliau bersedia dan akan membantu siasatan dijalankan pihak berkuasa untuk membersihkan namanya.

Anifah merujuk kepada laporan berita membabitkan keterangan Tan dalam perbicaraan kes rasuah bekas timbalan perdana menteri yang juga presiden Umno itu pada 17 Jun lalu.

Beliau yang juga presiden Parti Cinta Sabah berkata, dalam laporan itu namanya dikatakan dicatat dalam buku lejar UKSB sebagai penerima dana daripada syarikat berkenaan.

“Saya terkejut dengan laporan ini. Ketika bertugas sebagai menteri luar, saya berjumpa ramai orang.

“Seingat saya, saya tidak pernah bertemu David Tan atau menerima sebarang wang daripadanya mahupun UKSB. Saya tidak mengetahui siapa mereka dan saya tidak pernah berurusan dengan mereka dalam apa perkara sekali pun,” katanya dalam kenyataan.

Dalam keterangan Tan pada perbicaraan berkenaan, bekas pengurus pentadbiran UKSB itu menyebut bekas perdana menteri Muhyiddin Yassin, bekas ketua menteri Sabah Shafie Apdal, Anifah dan Menteri Perumahan dan Kerajaan Tempatan Reezal Merican Naina Merican antara penerima dana daripada UKSB.

Nama lain disebut dalam perbicaraan itu adalah Menteri Kesihatan Khairy Jamaluddin dan Menteri Kanan Pertahanan Hishammuddin Hussein.

Zahid, 69, berdepan 33 pertuduhan menerima rasuah berjumlah SGD13.56 juta (RM42 juta) daripada UKSB untuk dirinya selaku menteri dalam negeri bagi melanjutkan kontrak syarikat itu sebagai pengendali pusat sehenti (OSC) di China dan sistem visa luar negara (VLN), serta mengekalkan kontrak perjanjian membekalkan sistem bersepadu kepada syarikat sama oleh kementerian berkenaan.

Bagi tujuh lagi pertuduhan, Zahid didakwa sebagai menteri dalam negeri menerima untuk dirinya SGD1,150,000, RM3 juta, EURO15,000 dan USD15,000 dalam bentuk wang tunai daripada syarikat sama yang mempunyai kaitan dengan kerja rasminya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Masa Depan Anak Cucu Lebih Penting Daripada Habuan Politik

KIMANIS – Bekas Ahli Parlimen Kimanis, Datuk Seri Anifah Aman mengingatkan pengundi Parlimen Kimanis agar tidak menggadaikan masa depan anak cucu mereka hanya kerana habuan politik wang.

Menurut Anifah, walaupun kebanyakan rakyat Sabah bukan dalam kalangan orang berada, namun maruah pengundi Parlimen Kimanis lebih tinggi daripada ganjaran politik.

“Kita bukan macam mereka. Bagi RM300…RM700 menghina bangsa kita sendiri.

“Kenapa kita sanggup menggadai masa hadapan anak cucu cicit kita dengan RM300 atau RM400, cabutan bertuah, motosikal mahupun basikal.

“Barangkali kita semua tidak kaya, tapi maruah kita lebih penting daripada RM300. Masa depan anak cucu kita lebih penting daripada RM700,” katanya berucap pada Himpunan Solidariti Rakyat Bantah Pas Sementara Sabah (PSS), di Pekan Lama Membakut, hari ini.

Kempen Pilihan Raya Kecil (PRK) Parlimen Kimanis yang berbaki kurang tiga hari ini dikatakan wujud gerakan besar-besaran membeli sokongan daripada pengundi.

Dalam pada itu, Anifah melihat himpunan itu bakal menjadi sejarah apabila hampir 1,000 rakyat Sabah daripada pelbagai etnik membantah pelaksanaan PSS.

Jelasnya, pengenalan PSS hanya akan memberi ancaman kepada masa depan generasi muda di Sabah yang terpaksa bersaing untuk mendapatkan peluang pekerjaan.

“PSS ini diberikan kepada pelarian dan pendatang tanpa izin, anak-anak mereka yang lahir 900,000 itu akan secara automatik menjadi warganegara Malaysia.

“Mereka ini akan bersaing dengan anak-anak kita di sekolah, hospital dan bermacam lagi,” katanya.

Selain itu katanya, rakyat Sabah juga berdepan dengan risiko jangkitan penyakit berbahaya seperti polio disebarkan pendatang tanpa izin yang masuk ke Sabah.

“Penyakit polio, ia sudah tiada di bumi Sabah sejak berpuluh tahun lalu.

“Tapi polio itu dibawa oleh negara jiran Filipina, jadi banyak implikasi negatif apabila kita tidak membantah apa yang hendak dilakukan oleh Datuk Mohd Shafie Apdal dan Datuk Aziz Jaman,” katanya lagi. – MalaysiaGazette


3 Pendaki Gunung Kinabalu Terpaksa Diselamatkan MOSAR

RANAU: Tiga pendaki Gunung Kinabalu yang mengalami kecederaan kekejangan otot dan terseliuh kaki terpaksa diselamatkan Pasukan Mencari dan Menyelamat Gunung Kinabalu (MOSAR) dalam kejadian di kilometer 3, di sini, hari ini.

Dalam kejadian kira-kira jam 1 tengah hari tadi, mangsa terdiri daripada seorang wanita berusia 18 tahun dan dua lelaki berusia 19 dan 26 tahun dilaporkan sukar bergerak dan perlu dibantu untuk turun ke kaki gunung.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pada jam 1.36 tengah hari.

Katanya, susulan laporan itu, sepasukan tujuh anggota dan pegawai termasuk MOSAR, Malim Gunung serta Renjer Taman Taman Sabah (TTS) dikerah ke lokasi kejadian.

“Sebaik tiba di lokasi, ketiga-tiga mangsa diberikan rawatan awal oleh anggota PBB MOSAR bagi memastikan mangsa dalam keadaan stabil dan selamat.

“Mangsa seterusnya dibawa turun ke ‘Timpohon Gate’ menggunakan kaedah ‘piggyback carry’ dan pengusung Robinson Stretcher oleh pasukan penyelamat,” katanya dalam kenyataan media, hari ini.

Menurutnya, semua mangsa kemudiannya dihantar pasukan EMRS ke Hospital Ranau untuk mendapatkan rawatan lanjut.

Katanya, pasukan operasi kemudiannya menjalankan pemeriksaan lanjut bagi memastikan tiada lagi kemerbahayaan lain.

“Operasi ditamatkan pada jam 6.54 petang,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Parti STAR Sabah Minta Status Darurat Dikekalkan

KOTA KINABALU: Parti Solidariti Tanah Airku (STAR) meminta agar status darurat dipertahankan buat sementara waktu sehingga keadaan kembali stabil.

Cadangan itu dipersembahkan oleh Presidennya, Datuk Seri Dr Jeffrey Kitingan ketika menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah secara maya, pada Isnin.

“Saya mencadangkan kepada tuanku bahawa status darurat harus dikekalkan buat sementara waktu sehinggalah situasi stabil (COVID-19). Isu-isu lain seperti isu keselamatan dan politik, akan selesai dengan sendirinya.

“Saya juga menekankan pengajaran yang kita semua harus ambil dari Sabah di mana pilihanraya pada September tahun lalu telah memicu gelombang ketiga COVID-19 di Malaysia,” katanya menerusi kenyataan media pada Selasa.

Jeffrey yang juga Timbalan Ketua Menteri berkata situasi pandemik di Malaysia perlu dilihat dari segi perbandingan dengan negara-negara lain, yang mana terdapat lebih 70 negara lain yang mengambil pendekatan serupa bagi memerangi wabak COVID-19.

Selain itu, beliau turut menyentuh mengenai program vaksinasi di Sabah yang masih terlalu perlahan yang disebabkan infrastruktur kurang baik terutama sistem telekomunikasi.

“Ada keperluan mendesak untuk meningkatkan program kesedaran vaksinasi, dan Kerajaan Sabah melakukan segala yang termampu untuk membantu rakyat, baik secara sosial mahupun ekonomi.

“Pada pendapat saya, pusat vaksinasi harus lebih mudah diakses dan semua klinik kesihatan awam, swasta serta desa perlu mempunyai akses vaksinasi,” katanya. – AWANI


Sarawak bohong, sebar fitnah – Guan Eng

PUTRAJAYA: Kerajaan Sarawak didakwa berbohong dan menyebarkan fitnah terhadap Kerajaan Pusat berhubung isu pembayaran cukai pelancongan baru-baru ini.

Menteri Kewangan, Lim Guan Eng, berkata, ‘serangan’ dilakukan negeri itu dilihat tidak lebih kepada persiapan awal bagi menghadapi pilihan raya negeri, dua tahun lagi.

Beliau berkata, kerajaan negeri itu akan berterusan menyerang dalam usaha menanam kebencian dalam kalangan rakyat Sarawak terhadap kerajaan.

Katanya, kerajaan terbuka menerima kritikan dari pihak lain termasuk kerajaan negeri tetapi kritikan itu perlulah mengikut fakta dan angka yang tepat.

“Dakwaan Sarawak bahawa kementerian membayar cukai itu kepada Sabah adalah tidak benar, malah Sabah sendiri mengakui tidak menerima apa-apa dana cukai pelancongan.

“Semua negeri pun tidak dapat lagi kerana kita perlu melakukan semakan akhir akaun.

“Apakah Sarawak tidak mahu mengakui kesalahan mereka? Pastinya tidak… sebaliknya mereka akan serang sahaja untuk menanam kebencian dalam kalangan rakyat Sarawak terhadap Pusat sehingga mereka menggunakan dakwaan palsu untuk capai matlamat,” katanya.

Beliau berkata demikian pada sidang media selepas menyempurnakan Majlis Penyerahan Cek Kepada Sekolah Pondok Berdaftar di sini hari ini.

Timbalan Ketua Menteri Sabah, Datuk Christina Liew semalam dilaporkan sebagai berkata, negeri itu masih belum menerima 50 peratus daripada hasil cukai pelancongan daripada kerajaan Persekutuan

Christina, yang juga Menteri Pelancongan, Kebudayaan dan Alam Sekitar Sabah berkata demikian bagi menjelaskan kenyataan yang dikeluarkan oleh Menteri Pelancongan, Kesenian, Kebudayaan, Belia dan Sukan Sarawak, Datuk Abdul Karim Rahman Hamzah pada 4 Januari lalu bahawa Sabah sudah menerima cukai pelancongan daripada Kerajaan Persekutuan. – Berita Harian


Lebih 200 Kanak-Kanak Di Sabah Terima Vaksin Covid-19

KOTA KINABALU: Seramai 211 kanak-kanak atau 0.05% daripada jumlah kanak-kanak berusia antara lima hingga 11 tahun sudah menerima suntikan dos pertama vaksin Covid-19 di Sabah.

Menteri Kerajaan Tempatan dan Perumahan negeri Masidi Manjun berkata, jumlah itu dikumpul dalam tempoh dua hari sejak Program Imunisasi Covid-19 Kebangsaan Kanak-Kanak (PICKids) dilancarkan pada Khamis lepas.

Katanya, Sabah sudah memulakan program vaksinasi untuk kanak-kanak berumur lima hingga 11 tahun bermula pada 3 Feb dengan seramai 30 orang kanak-kanak menjadi perintis kepada program itu.

“Semalam (kelmarin), seramai 181 kanak-kanak menerima vaksin Covid-19 di Sabah, menjadikan jumlah keseluruhan setakat semalam (kelmarin) seramai 211 kanak-kanak atau 0.05 peratus sudah menerima dos pertama vaksin Covid-19 di Sabah,” katanya dalam kenyataan.

Masidi berkata, sebanyak dua dos suntikan akan diberikan kepada kanak-kanak dengan jarak suntikan lapan minggu, masing-masing mengandungi 10mcg vaksin iaitu satu pertiga daripada dos suntikan untuk orang dewasa.

Sementara itu, Masidi yang juga jurucakap perkembangan harian Covid-19 Sabah, berkata secara keseluruhan, seramai 2,454,764 orang penduduk Sabah sudah menerima satu dos suntikan vaksin setakat kelmarin.

Daripada jumlah itu, katanya seramai 2,117,184 orang adalah penduduk dewasa atau bersamaan 76.75% daripada jumlah keseluruhan kategori berkenaan.

“Bagi penduduk Sabah yang menerima dos lengkap pula adalah seramai 2,410,687 orang. Daripada jumlah ini, seramai 2,097,672 orang atau 76.05% adalah penduduk dewasa.

“Seramai 337,369 orang atau 77.73% penduduk remaja pula sudah menerima satu dos vaksin, manakala penduduk remaja yang sudah lengkap dos vaksin seramai 313,015 orang atau 72.12% setakat ini,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Denda RM1,000 Jika Gagal Imbas MySejahtera Di Stesen Minyak

MySejahtera telah diperkenalkan kerajaan sejak negara dilanda pandemik Covid-19.

Umum telah mengetahui aplikasi itu bertujuan untuk orang ramai mendaftarkan diri sekali gus dapat mengesan sekiranya terdapat kontak rapat dengan individu yang disahkan positifCovid-19.

Ia sangat penting demi pengawasan penularan wabak Covid-19 di dalam negara dengan membolehkan pengguna melaksanakan penilaian kesihatan kendiri.

Pada masa yang sama, ia membantu Kementerian Kesihatan (KKM) mendapat maklumat awal untuk mengambil tindakan yang cepat dan berkesan.

Terbaharu, Malay Mail melaporkan pihak polis akan mengeluarkan saman kepada individu yang gagal mengimbas MySejahtera sewaktu mengisi minyak di stesen minyak.

Menurut Timbalan Pengarah Jabatan Siasatan Jenayah Bukit Aman, DCP Datuk Mior Faridalathrash Wahid, orang ramai dinasihatkan untuk mengimbas MySejahtera terlebih dahulu meskipun tidak memasuki kedai serbaneka di stesen berkenaan.

“Hal ini dibuat sebagai langkah untuk mengesan sekiranya terdapat individu yang positif Covid-19 di kawasan berkenaan,” katanya.

Beliau berkata demikian ketika mengulas mengenai klip rakaman suara seorang lelaki yang mendakwa bapanya telah dikompaun sebanyak RM1,000 kerana gagal mendaftar aplikasi MySejahtera ketika mengisi minyak meskpun memakai pelitup muka.

Perlu diingat! Sentiasalah amalkan SOP dan patuhilah peraturan yang telah ditetapkan kerajaan demi memutuskan rangkaian Covid-19 yang kian mengganas ini. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Notis Larangan Pelanggan 50 Tahun Ke Atas Masuk Servay Diturunkan

PAPAR: Tindakan menghalang kemasukan pelanggan berusia 50 tahun dan ke atas memasuki premis Servey Hypermarket Papar mengundang pelbagai reaksi orang ramai.

Namun, tidak sampai berapa jam notis itu tular semalam, pihak pengurusan Servey bertindak menurunkan semula notis berkenaan.

Perkara itu disahkan oleh Pengarah Kementerian Perdagangan Dalam Negeri & Hal Ehwal Pengguna (KPDNHEP)  Sabah Georgie Abas ketika dihubungi, di sini hari ini.

Beliau berkata, sebaik menerima gambar mengenai notis itu, beliau telah mengubungi pengurusan Servey untuk bertanya mengenai perkara itu dan dimaklumkan notis berkenaan telah diturunkan petang semalam.

Katanya, sebarang prosedur yang ditetapkan oleh pasar raya bergantung kepada arahan dan saranan Pihak Berkuasa Tempatan (PBT) dan Kementerian Kesihatan Malaysia (KKM).

Bagi pihak KPDNHEP, mereka hanya memantau bekalan barangan dengan harga yang betul  bagi mengelakkan berlaku penipuan.

“Secara peribadi, saya rasa tindakan sebegitu tidak sesuai kerana individu berusia 50 tahun masih lagi ada yang bekerja dan ingin membeli barangan keperluan rumah.

“Namun, keadaan itu bergantung kepada Pihak Berkuasa Tempatan (PBT),” ujarnya.

Georgie berkata, berdasarkan pemeriksaan pegawai KPDNHEP, hanya Servey Papar sahaja yang ada meletakkan notis sebegitu, cawangan lain tidak buat sebegitu.


COVID-19: Kes Meningkat, Pusat Kuarantin Tawau Hampir Penuh

TAWAU: Sejak daerah Tawau dikenakan perintah kawalan pergerakan (PKP) 3.0 pada 3 April lalu, kes jangkitan baharu di daerah itu terus meningkat dan merupakan yang tertinggi di negeri Sabah.

Keadaan ini menyebabkan kesemua pusat kuarantin COVID-19 di Tawau hampir penuh.

Pembantu Menteri Kewangan Sabah, Datuk Nizam Abu Bakar Titingan yang juga Ahli Dewan Undangan Negeri (ADUN) Apas berkata keadaan ini amat membimbangkan sekiranya berterusan.

“Hasil maklumat dan hasil informasi yang saya terima bahawa keadaan di Tawau ini semakin kritikal dari segi jangkitan COVID-19.

“Keadaan hospital sudah full house, termasuk juga di pusat kuarantin yang ada di Tawau ini seperti Kompleks Sukan Tawau dan tempat lain juga hampir full house,” kata Nizam.

Katanya, jika perkara ini tidak ditangani dengan serius, daerah Tawau bakal berdepan keadaan tidak terkawal.

“Ini menjadi satu kerisauan kepada jawatankuasa kerana kalau benda ini tidak dikawal penularannya, tidak ada satu langkah yang konkrit, kita takut keadaan di Tawau ini akan menjadi satu keadaan yang tidak akan terkawal dan mungkin jangkitan ini akan merebak ke seluruh kawasan Tawau.

“Sebab itu saya dimaklumkan ada tempat yang dikenal pasti sebagai kawasan indeks yang boleh menjadi punca penularan ni terpaksa lokaliti ni di PKPD kan,” katanya lagi.

Nizam berkata demikian ketika ditemui pemberita selepas menghadiri mesyuarat jawatankuasa pengurusan bencana (JPB) di Dewan Persidangan Majlis Perbandaran Tawau (MPT) yang dipengerusikan Presiden Majlis Perbandaran Tawau, Arnold Joibi.

Tambah pegawai Jabatan Kesihatan Daerah Tawau, Dr G Navindran, keadaan ini didorong oleh sikap penduduk di daerah ini yang lalai dan tidak peka dengan bahaya jangkitan COVID-19 yang sudah meragut banyak nyawa, selain tidak tampil melakukan saringan kesihatan di peringkat awal.

“Wad yang disediakan untuk COVID-19 ini penuh, memang penuh, sebab kes ni bukan macam dulu.

“Dulu kalau tengok tahun lepas, kes yang kami dapat tu stage satu dan dua okay, tetapi kebelakangan ini yang terbaharu ini, kami dapat stage tiga dan empat.

“Sebab dulu orang sikit saja pun dia takut, dia datang cek. Sekarang, dia tunggu di rumah sampai teruk baru ke hospital.

“Sebab itulah katil di ICU sudah penuh sekarang,” kata Dr Navindran.

Terdapat empat pusat kuarantin pesakit COVID-19 di sekitar daerah Tawau iaitu di Hospital Tawau, Kolej Jururawat Tawau, Kompleks Sukan Tawau dan di Institut Pendidikan Guru (IPG) Balung. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Peningkatan Kes COVID-19 Di Sabah Disebabkan Sampel Tertunggak – Masidi

KOTA KINABALU: Peningkatan jumlah kes baharu Covid-19 yang dicatatkan di Sabah adalah disebabkan terdapatnya penambahan sampel tertunggak sebelum ini.

Menteri Kerajaan Tempatan dan Perumahan merangkap Menteri Kewangan II Sabah, Datuk Masidi Manjun berkata, selain bercampur dengan sampel tertunggak, peningkatan jumlah kes terbabit adalah hasil saringan lapangan yang diperluaskan di daerah zon merah.

“Peningkatan kes di Sabah adalah disebabkan hasil saringan lapangan yang diperluaskan serta bersasar di kawasan jangkitan di 15 zon merah iaitu Tawau, Lahad Datu, Semporna, Kunak, Tuaran, Penampang, Putatan, Kota Kinabalu, Sandakan, Papar, Kota Belud, Keningau, Tambunan, Beaufort dan Ranau.

“Di samping itu, peningkatan ini adalah hasil daripada keputusan ujian makmal terhadap tunggakan sampel sebelum ini yang dianggarkan sebanyak 18,000 sampel.

“Daripada jumlah itu, 7,000 sudah diselesaikan dan jumlah sampel yang tertunggak masih di sekitar sebanyak 11,000. Apabila dicampur dengan kes baharu, ini menyebabkan bilangan kes menjadi tinggi,” katanya.

Beliau berkata demikian dalam sidang media khas perkembangan harian Covid-19 Sabah bertempat di Wisma Innoprise, di sini, semalam.

Turut hadir, Menteri Pembangunan Masyarakat dan Kesejahteraan Rakyat Sabah, Shahelmey Yahya dan Setiausaha Kerajaan Negeri, Datuk Safar Untong,

Pengarah Keselamatan Negeri Majlis Keselamatan Negara ( MKN ) Sabah, Sh Sitti Saleha Habib Yussof dan Pengarah Kesihatan Negeri Sabah (JKNS), Datuk Dr Christina Rundi.

Dalam sidang media terbabit, Masidi yang juga jurucakap rasmi kerajaan negeri mengenai perkembangan Covid-19 di Sabah turut berkata menjelaskan pengurusan Covid-19 di negeri ini tetap diteruskan walaupun tidak ada portfolio Kementerian Kesihatan dan Kesejahteraan Rakyat dalam kerajaan sebelum ini.

Katanya, perkara yang berhubung hal kesihatan kecuali Covid-19 diletakkan di bawah Kementerian Pembangunan Masyarakat dan Kesejahteraan Rakyat Sabah.

“Pengurusan Covid-19 tidak ada terlalu banyak perbezaan dari kerajaan sebelum ini kecuali tiadanya Menteri Kesihatan negeri.

“Fungsi Menteri Kesihatan dimasukkan dalam Kementerian Pembangunan Masyarakat dan Kesejahteraan Rakyat Sabah yang diterajui Shahelmey.

“Malah, sebelum ini, kita ada Sabah Command Centre tapi namanya telah ditukar menjadi Jawatankuasa Pengurusan Bencana Covid-19 Negeri Sabah tetapi ia masih dipengerusikan oleh Setiausaha Kerajaan Negeri dan timbalannya adalah pengarah JKNS.

“Pembuat dasar dan juga keputusan yang tertinggi ialah MKN. Setiap hari kita bermesyuarat, pengarah akan bagi taklimat dan saya selaku wakil rasmi duduk dalam jawatankuasa itu terbabit sama dalam perbincangan serta mesyuarat persidangan video bersama MKN untuk semua perkembangan,” katanya.

Masidi juga turut menjelaskan mengenai keputusan kerajaan negeri untuk membenarkan premis perniagaan beroperasi di Sabah di mana terdapat keseimbangan antara mengelak penularan wabak Covid-19 dan juga kelangsungan ekonomi.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Pelajar IPTA Cetus Satu Kluster Baharu Di Sabah

KOTA KINABALU : Pelajar sebuah Institusi Pengajian Tinggi Awam (IPTA) di Sabah mencetuskan satu daripada dua kluster baharu yang direkodkan di Sabah pada Jumaat.

Menteri Kerajaan Tempatan dan Perumahan, Datuk Masidi Manjun yang merupakan jurucakap kerajaan Sabah berkaitan Covid-19 berkata, kes indeks terbabit dikesan positif wabak itu pada 30 Mac melalui saringan bergejala, sekali gus menjadi punca Kluster Batu Lima, Jalan Sibuga, Sandakan.

“Kluster baharu berkenaan menokok satu kes pada hari ini menjadikan jumlah kumulatif sebanyak lapan kes. Jangkitan dipercayai menular dalam kalangan pelajar di kelas dan bilik asrama sama.

“Susulan kes itu, 91 pelajar dengan 39 kakitangan institusi berkenaan serta 13 petugas dewan makan telah disaring dan mendapati tujuh orang disahkan positif Covid-19,” katanya dalam kenyataan pada Jumaat.

Beliau berkata, satu lagi kluster baharu direkodkan di Sandakan ialah Kluster Sim-Sim yang mempunyai jumlah kumulatif 15 kes setelah mencatat penambahan 14 kes.

Masidi berkata, kes indeks dikesan positif Covid-19 hasil saringan bergejala di sebuah klinik pada 4 April selepas dipercayai mendapat jangkitan ketika menghadiri majlis sambutan hari jadi di Flat Sim Sim pada 3 April.

”Daripada 20 ahli keluarga terdekat yang disaring, 14 orang disahkan positif Covid-19,” katanya.

Sementara itu, Masidi berkata Sabah merekodkan 139 kes positif baharu Covid-19 pada Jumaat menjadikan jumlah kumulatif wabak itu sebanyak 55,539 kes, manakala pesakit sembuh dan dibenarkan keluar hospital seramai 52 orang, menjadikan jumlah kumulatif pesakit sembuh di Sabah 54,411. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Shafie Mohon Bubar DUN Sabah

KOTA KINABALU: Dewan Undangan Negeri (DUN) Sabah dibubarkan berkuat kuasa hari ini.

Pembubaran itu diumumkan oleh Ketua Menteri, Datuk Seri Mohd Shafie Apdal pada sidnag media khas pagi ini.

Beliau yang juga Presiden Parti Warisan Sabah (WARISAN), berkata permohonan pembubaran itu sudah diperakukan Yang di-Pertua Negeri Sabah, Tun Juhar Mahiruddin, pagi ini.

“Saya berjumpa dengan Tun pagi ini dan atas kuasa Tun mengikut Perlembagaan Sabah beliau bersetuju (pembubaran DUN Sabah).

“Perakuan ini bagi membolehkan pilihan raya negeri dikendalikan Suruhanjaya Pilihan Raya (SPR) dalam tempoh 60 hari.

“Kita serahkan balik mandat kepada rakyat untuk menentukan siapa yang layak membentuk kerajaan negeri yang baharu. Saya yakin rakyat akan membuat keputusan yang bijak.

“Berikutan itu, cerita pasal apa saja angka dan nombor, angkat sana, angkat ini, DUN sudah terbubar,” katanya.

Mohd Shafie berkata, beliau kekal sebagai Ketua Menteri sehingga selesai pilihan raya negeri dikendalikan SPR.

Krisis politik Sabah mencapai kemuncak petang semalam, apabila bekas Ketua Menteri, Tan Sri Musa Aman, mendakwa mempunyai sokongan majoriti untuk membentuk kerajaan negeri.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Saya Masih PM – Muhyiddin

KUALA LUMPUR: Tan Sri Muhyiddin Yassin menjelaskan kedudukannya sebagai Perdana Menteri masih utuh dan mempunyai sokongan majoriti ahli Dewan Rakyat.

Katanya, perkara itu dimaklumkan kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, ketika sesi menghadap Seri Paduka, pada jam 11 pagi tadi di Istana Negara.

Pada sesi menghadap hampir sejam itu, Muhyiddin mendedahkan bahawa beliau menyembah maklum mengenai penerimaan jumlah surat akuan bersumpah (SD) yang disifatkan sebagai meyakinkan.


Kilang Baja, Jeti Persendirian Di Sabah Dibenarkan Beroperasi

KOTA KINABALU: Kerajaan Sabah membenarkan jeti persendirian bagi industri tanaman sawit, petroleum dan gas serta kilang baja beroperasi di Sabah sepanjang Perintah Kawalan Pergerakan (PKP).

Setiausaha Kerajaan Sabah, Datuk Safar Untong berkata, keputusan itu dibuat melalui Mesyuarat Pusat Arahan Covid-19 Sabah, di sini hari ini.

Beliau berkata, sebanyak 10 jeti persendirian bagi aktiviti pengendalian minyak sawit dengan perpaipan mula dibenarkan untuk beroperasi.

Katanya, turut dibenarkan beroperasi adalah 32 jeti persendirian bagi aktiviti pengendalian pemunggahan buah tandan segar kelapa sawit.

Jelas beliau, dua jeti persendirian bagi aktiviti pengendalian petroleum dan gas juga dibenarkan beroperasi di Sabah.

Menurutnya, kerajaan negeri juga bersetuju membenarkan 33 syarikat kilang baja berlesen di Sabah untuk beroperasi bagi memenuhi keperluan tempatan sahaja dan bukan untuk dieksport.

Sementara itu, bagi operasi penghantaran barangan dan perkhidmatan penting serta semua kebenaran khas di Sabah, semua operasi dan kebenaran itu dilanjutkan sehingga 12 Mei ini mengikut tatacara pengoperasian yang telah ditetapkan. – BorneoToday


Harga runcit petrol, diesel turun mulai tengah malam ini

PUTRAJAYA: Kerajaan menurunkan harga runcit petrol RON95 dan RON97 masing-masing 27 sen, manakala 14 sen bagi diesel sen mulai 12 tengah malam ini.

Harga runcit RON95 akan diturunkan daripada RM2.20 kepada RM1.93 seliter, manakala RON97 akan diturunkan daripada RM2.50 kepada RM2.23 seliter bagi tempoh mulai tengah malam ini hingga 11 Januari ini.

Bagi diesel, harga runcit bahan api itu diturunkan daripada RM2.18 kepada RM2.04 seliter.

Menteri Kewangan, Lim Guan Eng berkata, kerajaan memutuskan penetapan harga runcit produk petroleum secara mingguan bagi membolehkan pengguna menikmati sebarang perubahan harga dengan lebih cepat selaras aliran penurunan harga petroleum di pasaran dunia.

Beliau berkata, mesyuarat Jemaah Menteri yang dipengerusikan Perdana Menteri, Tun Dr Mahathir Mohamad pada 2 Januari lalu mempertimbangkan penetapan mingguan itu dan akan mula dilaksanakan tengah malam ini.

“Harga runcit produk petroleum akan diselaraskan semula pada setiap minggu mengikut kaedah apungan terkawal di bawah formula Mekanisme Harga Automatik (APM), sejajar dengan trend penurunan harga minyak di pasaran dunia pada ketika ini,” katanya dalam kenyataan hari ini.

Guan Eng berkata, pengumuman harga runcit akan dibuat pada Jumaat setiap minggu dan berkuat kuasa mulai Sabtu sehingga Jumaat.

Menurutnya, harga baharu itu mengambil kira tambahan komisen atau margin pengusaha stesen minyak yang diluluskan oleh Mesyuarat Jemaah Menteri pada 2 Januari lalu.

“Keputusan pelarasan semula harga runcit produk petroleum ini sudah mengambil kira pandangan semua pihak termasuk Persatuan Pengusaha-Pengusaha Stesen Minyak Malaysia (PDAM).

“Sehubungan ini, kerajaan bersetuju supaya Margin Pengusaha Stesen Minyak diselaraskan dengan tambahan 2.81 sen kepada 15 sen seliter bagi RON95 dan tambahan tiga sen kepada 10 sen seliter bagi produk diesel. Ini adalah kenaikan sebanyak 2.81 sen seliter bagi petrol dan tiga sen seliter bagi diesel, berbanding kadar semasa.

“Kali terakhir kadar margin ini disemak semula pada 2008,” katanya.

Katanya, kerajaan juga akan terus komited melaksanakan dasar penstabilan harga runcit produk petroleum dan pada masa yang sama melaksanakan penetapan harga yang memanfaatkan rakyat.

Guan Eng berkata, apabila harga petroleum di pasaran dunia turun, harga runcit produk petroleum juga akan diturunkan bagi membolehkan pengguna menikmati manfaat penurunan harga minyak dengan segera.

“Namun, apabila harga pasaran dunia naik, demi melindungi pengguna daripada kesan kenaikan harga yang ketara, harga runcit produk petroleum akan dikekalkan pada paras tidak melebihi RM2.20 seliter bagi petrol RON95 dan RM2.18 seliter bagi diesel melalui pemberian subsidi.

“Kaedah baharu ini ialah inisiatif Kerajaan Persekutuan Pakatan Harapan yang tidak pernah diamalkan sebelum ini. Pengekalan harga pada paras ini adalah sehingga pemberian subsidi petrol RON95 secara bersasar dilaksanakan mulai pertengahan tahun 2019, sebelum harga runcit produk petroleum diapungkan secara terkawal mengikut harga pasaran,” katanya.

Bermula 7 Jun tahun lalu, kerajaan mengekalkan harga runcit petrol RON95 dan diesel masing-masing pada paras RM2.20 seliter dan RM2.18 seliter. – Berita Harian


PGA Sabah Rampas Rokok Seludup Benilai Hampir RM70,000

LAHAD DATU: Pasukan Gerakan Am (PGA) Briged Sabah merampas pelbagai jenis rokok bernilai hampir RM70,000 dalam van di Jalan POIC, di sini, pagi tadi.

Dalam Ops Kontraban oleh pasukan khas perisikan Batalion 17 Lahad Datu, kira-kira jam 9 pagi itu, pasukan pengautkuasa turut menahan pemandu van berusia 41 tahun.

Komander Briged PGA Sabah, Senior Asisten Komisioner Mohd Abduh Ismail berkata, pihaknya menahan sebuah van dipandu dalam keadaan mencurigakan di kawasan berkenaan.

Katanya, hasil pemeriksaan di belakang kenderaan itu menemui 19 plastik hitam yang mengandungi 460 karton rokok disyaki diseludup.

“Rampasan membabitkan pelbagai jenis rokok seludup dipercayai untuk diedarkan di daerah berkenaan.

“Anggaran nilai rokok yang dirampas berjumlah RM67,800 dan jumlah keseluruhan rampasan termasuk van serta telefon bimbit adalah sebanyak RM98,400,” katanya ketika dihubungi, hari ini.

Mohd Abduh berkata, rampasan dan tangkapan dibawa ke Balai Polis Lahad Datu untuk tindakan selanjutnya.

“Kes disiasat mengikut Seksyen 135(1) (d) Akta Kastam 1967.

“Polis menyeru masyarakat supaya memberikan kerjasama dengan menyalurkan maklumat berkaitan aktiviti yang menyalahi undang-undang,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sungai Segaliud Sah Tercemar Dipercayai Akibat Sisa Buangan Kilang – JAS

SANDAKAN: Jabatan Alam Sekitar (JAS) Sabah mengesahkan pencemaran Sungai Segaliud di sini, minggu lalu, dipercayai berpunca daripada sisa buangan kilang di kawasan berhampiran.

Pengarahnya, Amirul Aripin, berkata sepasukan pegawai segera menjalankan pemeriksaan di sungai itu selepas menerima laporan berhubung pencemaran berkenaan pada 26 September lalu.

Beliau berkata, hasil siasatan mendapati kejadian dipercayai berpunca daripada sisa buangan sebuah kilang yang sudah dikenal pasti.

“Dakwaan pencemaran berlaku di Sungai Segaliud didapati berasas berdasarkan siasatan pihak kami.

“Kami sedang giat menjalankan proses pengumpulan bukti di lapangan dan akan menyiapkan siasatan lengkap dalam masa terdekat untuk tindakan lanjut. Kes disiasat mengikut Akta Kualiti Alam Sekeliling 1974,” katanya ketika dihubungi, hari ini.

Media sebelum ini melaporkan penduduk mendapati air Sungai Segaliud bertukar kepada warna hitam, selain bangkai ikan dan udang mati timbul di permukaan sungai.

Sementara itu, nelayan, Mail Until, 44, berkata sumber pendapatan mereka terjejas sejak sungai berkenaan tercemar akibat perbuatan pihak tidak bertanggungjawab.

“Tiada ikan dan udang boleh dipukat kerana boleh dikatakan semua sudah mati. Malah, benih ikan dan anak ikan pun mati.

“Biasanya selepas berlaku pencemaran sebegini, ia akan mengambil tempoh hingga enam bulan atau setahun, barulah ikan dan udang dapat dipukat semula,” katanya.

Justeru, beliau berharap masalah berkenaan diselesaikan segera dan pada masa sama, ada pihak dapat membantu mereka kerana rata-rata nelayan di kampung itu kini hilang sumber pendapatan.


Sedia khidmat percuma lukis khat di masjid

TAWAU: Berbekalkan bakat semula jadi, seorang pelukis di sini memberi khidmat percuma melukis khat di masjid dan surau.

Ismail Bacho, 43, yang berasal dari Kunak melakukan kerja amal itu sejak awal Januari lalu dengan setakat ini, bapa kepada lima anak itu sudah memberi khidmatnya kepada lima masjid dan surau di sekitar bandar ini.

Bekas penyelia Kelas Al-Quran dan Fardu Ain (KAFA) itu ketika dihubungi berkata, idea melukis khat secara percuma timbul sejak sekian lama, namun beliau hanya bersedia melakukannya bermula tahun ini.

Katanya, beliau menamakan misinya itu sebagai misi Mardhatillah iaitu mengharapkan reda Allah.

“Saya tiada harta untuk diinfakkan, hanya dengan sedikit kemahiran dan kudrat yang ada sahaja mampu disumbangkan. Mudah-mudahan dengan cara ini, saya beroleh ganjaran pahala yang sama seperti orang yang mengeluarkan hartanya ke jalan Allah.

“Saya bukannya pelukis khat yang hebat, cuma memanfaatkan kemahiran yang ada selagi masih ada kekuatan,” katanya kepada BH.

Bercerita lebih lanjut, Ismail berkata, bakat melukis itu bermula sejak kecil, namun tidak pernah mengikuti mana-mana pertandingan dan ketika ini beliau bergerak bersama-sama Persatuan Seni Khat Sabah (PKKS).

Katanya, khidmat melukis khat dilakukan pada bila-bila masa bagi masjid yang terletak berhampiran, manakala bagi masjid yang jauh terutama di luar daerah, ia cuma dilakukan pada hujung minggu atau cuti sekolah kerana perlu menguruskan persekolahan anak.

“Buat masa ini, cuma saya seorang yang menyediakan perkhidmatan melukis khat secara percuma untuk papan tanda masjid dan surau.

“Saya ada perancangan untuk menyumbangkan tenaga di luar Sabah seperti di Semenanjung kerana sebahagian besar yang meminta khidmat saya adalah dari Semenanjung,” katanya.

Selain melukis khat secara percuma, Ismail menerima tempahan untuk melukis di atas kanvas dan membuat perniagaan mencetak baju secara kecil-kecilan. – Berita Harian


Bot Kastam Ditembak: Lima Penguatkuasa Kastam Selamat

SEMPORNA: Kesemua anggota Jabatan Kastam Diraja Malaysia (JKDM) disahkan selamat ketika bot mereka ditembak sekumpulan individu di perairan laut berhampiran Pulau Mataking, dekat sini petang tadi.

Komander Pasukan Keselamatan Khas Pantai Timur Sabah (Esscom), Datuk Hazani Ghazali berkata penguatkuasa kastam dipercayai sedang menjalankan rondaan sebelum bot mereka ditembak oleh sekumpulan individu yang menaiki sebuah bot laju.

“Lima penguatkuasa kastam yang berada di bot kastam tidak mengalami sebarang kecederaan.

“Semua suspek kemudian gagal dikesan selepas mereka bertindak memasuki perairan negara Filipina,” katanya ketika dihubungi hari ini.

Beliau percaya semua suspek yang menembak bukan kumpulan penculik untuk wang tebusan (KFR) sebaliknya kumpulan penyeludup.

“Bagaimanapun kita masih menjalankan siasatan lanjut berhubung kes berkenaan. Kira-kira 50 butir peluru dilepaskan ke arah bot JKDM itu,” katanya. – SabahNewsToday


Menyamar wanita di WeChat sebelum samun

KOTA KINABALU: Polis menahan empat lelaki disyaki menyamar sebagai wanita dengan menggunakan aplikasi WeChat bagi memperdaya seorang lelaki sebelum menyamun mangsa.

Keempat-empat suspek berusia 21 hingga 27 tahun ditahan dalam beberapa serbuan sekitar bandar raya ini dalam tempoh 24 jam selepas disyaki melakukan jenayah berkenaan.

Ketua Polis Daerah Kota Kinabalu, Asisten Komisioner Habibi Majinji, berkata siasatan mendapati mangsa berusia 23 tahun berkenalan dengan ‘seorang wanita’ melalui WeChat sebelum mereka membuat temu janji berhampiran sebuah pusat beli-belah di sini pada jam 3 pagi, 15 Januari lalu.

“Pada masa yang dijanjikan, ketika mangsa menunggu wanita itu tiba-tiba empat lelaki menghampirinya lalu berlaku pertengkaran.

“Suspek kemudian memukul mangsa dan mengambil wang tunai serta kad bank mangsa dengan kerugian dianggarkan RM1,000,” katanya di Ibu Pejabat Polis Daerah (IPD) Kota Kinabalu, hari ini.

Habibi berkata, mangsa yang cedera kemudian dibawa ke hospital berhampiran oleh orang awam sebelum membuat laporan polis.

“Berdasarkan laporan itu, sepasukan anggota Bahagian Siasatan Jenayah IPD Kota Kinabalu menahan seorang suspek di kawasan stesen minyak di Kampung Air di sini, jam 10.30 pagi, pada hari sama.

“Soal siasat ke atas suspek itu membawa kepada penahanan tiga lagi lelaki yang disyaki terbabit di sekitar bandar raya ini.

“Polis turut merampas telefon bimbit digunakan suspek serta sejumlah wang tunai termasuk mata wang asing,” katanya.

Beliau berkata, siasatan mendapati modus operasi suspek iaitu menyamar sebagai wanita melalui aplikasi WeChat sebelum mengajak mangsa berjumpa dan menyamunnya.

“Dengan tertangkapnya keempat-empat suspek ini, polis percaya dapat menyelesaikan tiga kes membabitkan penipuan menyamar sebagai wanita sebelum menyamun mangsa. Semua suspek kini ditahan mengikut Seksyen 394 Kanun Keseksaan kerana melakukan samun sehingga menyebabkan kecederaan,” katanya. – Berita Harian


‘Ayah Minta Maaf, Ayah Menyesal’ – Bapa Rogol Dua Anak Perempuan Bakal Dipenjara 15 Tahun

Penyesalan sememangnya selalu datang lambat ketika rasa menyesal itu sudah tidak bermakna lagi dan tidak mampu mengubah apa-apa.

Seperti penyesalan yang dihadapi oleh seorang bapa ini di Jawa Timur. Dia hanya mampu menyesal dengan perbuatan merogol dua anak perempuan selepas ditangkap oleh polis.

Ketika berada di depan wartawan, tertuduh berusia 51 tahun itu menangis meminta maaf kepada dua anak perempuannya dan masyarakat.

“Saya minta maaf kepada anak anak saya, keluarga dan juga kepada masyarakat,” katanya sambil menangis tersedu sedan. Namun, rasa menyesalnya itu tidak dapat mengubah keputusan mahkamah yang akan menjatuhkan hukuman terhadapnya.

Disebabkan perbuatan tertuduh, dua mangsa itu masih trauma dan mengalami depresi.

“Saya menyesal dan saya juga minta maaf kepada polis dan terima kasih kepada pihak kebajikan yang menjaga anak saya,” katanya yang memakai baju tahanan berwarna jingga dan diiringi sejumlah anggota polis menuju ke ruang tahanan.

Difahamkan, tertuduh merogol dua anak perempuan, Bunga (kakak) dan Mawar (adik).

Dalam kes itu, tertuduh merogol Mawar yang ketika itu berusia 15 tahun. Yang kemudian melampiaskan nafsu syaitannya itu pada si kakak.

Tertuduh kini berdepan dengan hukuman penjara 15 tahun dan tempoh hukuman juga mungkin akan ditambah kerana mangsa merupakan anak kandung tertuduh.


COVID-19: 1,133 Kes Baharu, 5 Kamatian Dicatatkan Hari Ini

KUALA LUMPUR: Jumlah kes baharu harian Covid-19 dalam negara kembali mencecah empat angka apabila 1,133 kes dilaporkan, hari ini.

Ia menunjukkan sedikit peningkatan berbanding 941 kes baharu Covid-19 yang dilaporkan semalam.

Ketua Pengarah Kesihatan, Tan Sri Dr Noor Hisham Abdullah berkata, daripada jumlah itu, lapan kes import dilaporkan manakala 1,125 kes lagi membabitkan penularan tempatan.

“Selangor melaporkan kes baharu harian tertinggi iaitu 401 kes (35.4 peratus) membabitkan 355 kes (88.5 peratus) daripada kluster dan saringan kontak rapat Covid-19 yang aktif dijalankan di lapangan.

“Ini diikuti Pulau Pinang sebanyak 194 kes (17.1 peratus) dan Sarawak dengan 153 kes (13.5 peratus),” katanya dalam satu kenyataan, hari ini.

Beliau berkata, sebanyak 87 kes (7.7 peratus) yang dilaporkan berkaitan kluster di penjara membabitkan Kluster Penjara Jalan Harapan (73 kes), Kluster Tembok Taiping (13 kes) dan Kluster Tembok Pengkalan Chepa (1 kes).

Menurutnya, sebanyak 1,148 kes dilaporkan pulih, hari ini menjadikan jumlah kumulatif kes pulih sepenuhnya adalah 328, 554 kes atau 95.5 peratus daripada jumlah keseluruhan kes.

“Terdapat 161 kes positif Covid-19 sedang dirawat di unit rawatan rapi (ICU) dengan 76 kes memerlukan bantuan alat pernafasan.

“Selain itu, lima kes kematian baharu direkodkan dengan masing-masing dua di Sarawak dan Wilayah Persekutuan Kuala Lumpur manakala satu lagi di Selangor.

“Lima kes itu menjadikan jumlah kumulatif kematian sebanyak 1,265 kes atau 0.37 peratus daripada jumlah keseluruhan kes,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


BERSATU tak jejas kedudukan WARISAN, PH Sabah

KOTA KINABALU: Cadangan membawa Parti Pribumi Bersatu Malaysia (BERSATU) ke Sabah tidak menjejaskan kedudukan Parti Warisan Sabah (WARISAN) dan komponen Pakatan Harapan (PH) serta rakan parti yang menerajui kerajaan negeri ketika ini.

Presiden Parti Harapan Rakyat Sabah (Harapan Rakyat), Datuk Lajim Ukin, sebaliknya menegaskan kemasukan BERSATU akan mengukuhkan lagi kedudukan kerajaan negeri termasuk menguatkan keupayaan parti pemerintah menguasai kawasan pembangkang pada pilihan raya umum (PRU) akan datang.

“Kita sedar dan faham bahawa WARISAN ada persefahaman dengan BERSATU sebelum Pilihan Raya Umum Ke-14 (PRU-14) yang mana BERSATU akur tidak bertanding di Sabah, tetapi ia sudah berlalu dan sekarang kita sepatutnya memikirkan bagaimana untuk menguatkan kerajaan.

“Sebenarnya, tiada apa perlu dirisaukan, malah jika BERSATU bertapak di Sabah dan WARISAN tetap mahu BERSATU tidak bertanding pada PRU akan datang, juga kita akan akur. BERSATU tetap akan membantu memenangkan calon parti kerajaan,” katanya kepada NSTP di sini, hari ini.

Beliau berkata demikian sebagai mengulas maklum balas Ketua Menteri yang juga Presiden WARISAN, Datuk Seri Mohd Shafie Apdal berhubung pendirian WARISAN yang kekal tidak mahu BERSATU dikembangkan ke Sabah.

Lajim berkata, WARISAN perlu mengambil kira hakikat bahawa pembangkang masih menguasai banyak kawasan negeri ini, selain fakta bahawa kerajaan sekarang dibentuk melalui kerjasama dengan parti lain dalam PH dan Pertubuhan Pasok Momogun Kadazandusun Murut Bersatu (UPKO) serta bekas ahli UMNO.

“Jadi kenapa perlu menolak kerjasama dengan BERSATU sedangkan ia mampu menguatkan lagi kerajaan. Saya yakin banyak kawasan pembangkang termasuk tempat saya di Beaufort akan menjadi milik kerajaan dengan adanya sokongan BERSATU pada PRU akan datang,” katanya.

Bagaimanapun, Lajim berkata pihaknya terpaksa akur jika BERSATU juga mengambil pendirian untuk tidak mengembangkan sayap ke Sabah, namun kekal dengan pendirian bahawa Harapan Rakyat akan terus menjadi rakan BERSATU dalam kerajaan.

Sebelum ini, Harapan Rakyat meluluskan usul menyokong agar BERSATU mengembangkan sayap ke Sabah dan Lajim turut menyatakan kesediaan membubarkan Harapan Rakyat sebagai landasan BERSATU bertapak di Sabah.

Selain Lajim, bekas wakil rakyat UMNO yang diketuai Ahli Dewan Undangan Negeri (ADUN) Sulaman, Datuk Hajiji Noor turut dilaporkan mahu menyertai BERSATU berdasarkan gambar menunjukkan mereka memegang surat berlambangkan parti itu yang dipercayai permohonan menyertai BERSATU, baru-baru ini.

Perdana Menteri yang juga Pengerusi BERSATU, Tun Dr Mahathir Mohamad sebelum ini sudah menjelaskan bahawa parti itu tidak akan ke Sabah, manakala Presidennya, Tan Sri Muhyiddin Yassin menyatakan soal itu terpulang kepada perbincangan dengan WARISAN. – Berita Harian


‘Bu…bu…bu…’

“Bu! Bu! Bu!” Demikian rintihan anak kecil berusia dua tahun di depan kubur ibu bapanya yang meninggal dunia akibat nahas jalan raya pada 29 Oktober lalu.

Kisah meruntun hati itu dikongsi Nur Azuan Shamsuddin, 32, bapa saudara kepada anak kecil itu, Muhammad Arfan Zikri di Facebook miliknya yang tular di media sosial selepas dimuat naik pada 25 Disember lalu.

“Kebetulan cuti Hari Krismas, jadi saya bersama keluarga pulang ke kampung halaman selama beberapa hari untuk melawat Arfan yang kini dijaga neneknya di Bachok.

“Pada hari itu, saya beritahu Arfan mahu menziarah Abi dan Ibu di kubur. Sebaik saja tiba, dia kelihatan teruja dan terus memanggil arwah ibunya,” kata Azuan sebak.

Azuan ketika dihubungi, memberitahu keletah anak itu turut mengundang perasaan sebak kepada mereka sekeluarga yang menyaksikan situasi itu.

Apatah lagi, Arfan kelihatan aktif mengelilingi kubur kedua ibu bapanya tanpa menghiraukan saudara mara lain.

“Sekejap dia duduk, kemudian berdiri dan mengelilingi kubur arwah adik dan adik ipar saya. Dia asyik menguis pasir di kubur bermain-main sambil melayan perasaan hampir lima ke 10 minit.

“Ajak dia balik sebab hari sudah lewat pun dia enggan dan terus duduk di tepi kubur ibu bapanya sambil bermain pasir.

“Saya jadi sebak tengok keletah Arfan, walaupun tidak menangis tapi kami tahu dia sangat rindukan kedua-dua arwah,” katanya.

Azuan turut berkongsi antara situasi lain apabila Arfan agak murung seolah-olah tahu kehilangan orang yang tersayang.

“Sebelum arwah adik meninggal, arwah pernah beritahu Arfan agak sukar nak urus terutama apabila disuruh tidur.

“Tapi sejak arwah tiada, Arfan senang sangat nak urus, tidak merengek dan tidur pun senang. Kalau dia terjaga pada waktu malam pun sebab nak susu, itu saja,” katanya.

Azuan memberitahu, walaupun Arfan bukan di bawah jagaannya, tetapi dia sentiasa berhubung bertanya khabar selain sedaya upaya berusaha pulang ke kampung untuk meluangkan masa bersama.

Dia berharap anak saudaranya itu terus mendapat kasih sayang tidak berbelah bagi dari seluruh ahli keluarga selain membesar menjadi anak terbaik, soleh dan beriman kebanggaan arwah ayah dan ibunya.

Dalam kejadian 29 Oktober lalu, Lans Koperal Muhammad Shakiran dan isteri, Nurul Ashikin Kamaruddin, maut apabila motosikal ditunggangi mereka terbabit dalam nahas di Jalan Syed Putra, Kuala Lumpur.

Lebih menyayat hati, Nurul Ashikin disahkan mengandung dua minggu dan pasangan itu meninggalkan anak tunggal mereka, Arfan yang kini di bawah jagaan neneknya di Bachok.


Hospital Tawau Perlukan Bekalan Darah jenis O

TAWAU : Unit Tabung Darah Hospital Tawau di sini memerlukan sumbangan orang ramai bagi mengisi bekalan darah jenis O yang berdepan penyusutan di hospital tersebut.

Pakar Perubatan Unit Perubatan Transfusi Hospital Tawau Dr Nurulhuda Abd Kadir berkata bekalan stok darah itu menurun mendadak sejak beberapa hari lalu ekoran penggunaan tinggi oleh pesakit yang memerlukan transfusi darah.

“Ketika ini, tahap keperluan adalah sangat tinggi bagi kumpulan darah O berbanding kumpulan darah yang lain, tetapi individu kategori jenis darah lain juga boleh tampil menderma darah,” katanya dalam satu kenyataan hari ini.

Menurutnya, stok bekalan darah penting bagi membantu termasuk pesakit komplikasi semasa bersalin, talasemia, kanser, buah pinggang, leukemia, kes kemalangan serta pendarahan usus.

Dalam pada itu katanya orang ramai boleh melayari Facebook atau Instagram Tabung Darah Hospital Tawau bagi maklumat lanjut berkaitan waktu operasi, lokasi kempen derma darah dan perkembangan berkaitan perkhidmatan derma darah.

“Sama-samalah kita membudayakan amalan menderma darah bagi membantu pesakit yang memerlukan,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Geng Taufiq Tumpas

PENAMPANG: Pecah masuk dan mencuri wang bagi tujuan bersuka ria termasuk menginap di hotel sekitar bandar raya Kota Kinabalu, itu kegiatan dua lelaki yang dikenali sebagai Geng Taufiq sejak Januari lalu

Namun kegiatan kedua-dua suspek itu yang terdiri seorang lelaki tempatan berusia 31 tahun dan seorang remaja warganegara Filipina berusia 13 tahun akhirnya tumpas selepas mereka berjaya ditahan beberapa jam selepas melakukan aktiviti jenayah itu Isnin lalu.

Ketua Polis Daerah Penampang, Deputi Superitendan Mohd Haris Ibrahim berkata penangkapan kedua-dua suspek terbabit sekaligus menyelesaikan lapan kes pecah masuk dan curi membabitkan premis perniagaan sekitar Beverly Hill serta Bundusan.

“Suspek ditahan selepas kita menerima laporan pecah masuk sebuah kedai oleh seorang lelaki selepas mendapati pintu kedai jenis ‘roller shutter’ dirosakkan selain terdapat kesan umpil ketika mahu membuka pintu kedai sekitar 7.30 pagi Isnin lalu.

“Hasil siasatan lanjut membawa kepada penahanan dua lelaki terbabit di pintu masuk sebuah pusat beli-belah kira-kira jam 9 pagi hari sama,” katanya ketika sidang media selepas Sambutan Hari Polis ke 214 Peringkat Ibu Pejabat Polis Daerah (IPD) Penampang, dekat sini, hari ini.

Mengulas lanjut, Mohd Haris menyatakan modus operandi geng itu mensasarkan premis perniagaan samaada restoran, kedai runcit dan kedai perkakasan.

“Premis yang menjadi sasaran akan dipecah masuk dengan mengumpil serta mematahkan kunci pintu jenis ‘roller shutter’ menggunakan pemutar skru yang diubahsuai.

“Kumpulan ini dikesan mula aktif melakukan kegiatan jenayah pecah masuk dan curi sekitar awal Januari tahun ini.

“Setiap hasil curi dipercayai digunakan suspek untuk bersuka ria termasuklah menginap di hotel sekitar bandar raya Kota Kinabalu,” katanya.

Tambah beliau suspek direman sehingga esok dan kes disiasat mengikut Seksyen 457 Kanun Keseksaan atas kesalahan pecah masuk dan curi. – HMetro


“Selamat Menyambut Pesta Kaamatan” – Agong, Permaisuri

KUALA LUMPUR: Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri, Tunku Hajah Azizah Aminah Maimunah Iskandariah, hari ini berkenan menzahirkan ucapan selamat menyambut perayaan Pesta Kaamatan kepada semua yang meraikan perayaan itu.

“Kotobian Tadau Tagazo Do Kaamatan. Happy Harvest Festival to all our friends in Sabah (Selamat menyambut Pesta Menuai kepada semua rakan di Sabah).

“May you enjoy abundance of health, wealth and prosperity (Semoga anda menikmati kesihatan yang baik, kekayaan dan kemakmuran).”

Seri Paduka Baginda berdua bertitah demikian melalui hantaran pada akaun Facebook Istana Negara.

Pesta Kaamatan yang juga dikenali sebagai Pesta Menuai disambut masyarakat Kadazandusun di Sabah hari ini dan esok, sebagai tanda kesyukuran selepas berakhir musim menuai. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


4 Lelaki Tempatan Ditahan Bersama 6.30 Gram Dadah Di Papar

PAPAR: Polis berjaya menahan empat lelaki warga tempatan dalam satu operasi yang dijalankan sepasukan anggota dari Bahagian Siasatan Jenayah Narkotik (BSJN) IPD Papar di Kampung Kuala Papar di sini.

Ketua Polis Daerah Papar Deputi Superintendan Batholomew Umpit berkata pihaknya turut merampas 6.30 gram dadah jenis syabu dan amphetamine sepanjang operasi dilaksanakan.

“Kesemua suspek termasuk pengedar dadah terbabit kini ditahan reman dan kes disiasat mengikut Seksyen 39A (1) dan Seksyen 15(1) (a) Akta Dadah Berbahaya 1952,” katanya.

Menurutnya kejayaan ini adalah salah satu usaha PDRM khususnya IPD Papar dalam mengatasi masalah penyalahgunaan dadah seterusnya mencegah jenayah di daerah ini.

Beliau turut mengalu-alukan orang ramai untuk melaporkan sebarang maklumat berkaitan aktiviti dadah dengan kadar segera kepada pihak polis untuk tindakan lanjut.


Eropah Kini Pusat Penularan Covid-19 : WHO

GENEVA: Pertubuhan Kesihatan Sedunia (WHO) berkata, Eropah kini menjadi pusat penularan Covid-19 dan memberi amaran mustahil untuk mengetahui bila pandemik itu akan memuncak.

Ketua WHO, Tedros Adhanom Ghebreyesus berkata benua itu kini mempunyai “lebih banyak kes dan kematian yang dilaporkan berbanding rantau lain di seluruh dunia secara keseluruhan, selain China”.

“Eropah kini menjadi pusat penularan pandemik itu,” katanya pada sidang media maya bagi mengelakkan sebarang potensi penularan virus itu dalam kalangan media.

“Lebih banyak kes kini dilaporkan setiap hari berbanding di China.”

Covid-19 kini meragut lebih 5,000 nyawa dan 134,000 orang dijangkiti virus itu di seluruh dunia, menurut statistik AFP.

Tedros berkata, angka kematian melebihi 5,000 orang ialah “penanda tragis”.

Maria Van Kerkhove yang mengetuai unit penyakit baru WHO memberi amaran “mustahil untuk kita kata bila ini akan memuncak di seluruh dunia”.

“Kami berharap ia lebih cepat berbanding kemudian.”

Kenyataan itu dibuat ketika negara di Eropah dan rantau lain melaksanakan langkah drastik untuk mengekang penyebaran virus itu, termasuk menutup sekolah dan mengehadkan majlis awam.

Tedros berkata, walaupun langkah digelar jarak sosial dapat membantu, kerajaan perlu mengambil “pendekatan komprehensif”.

“Bukan jalani ujian saja. Bukan kesan kontak rapat saja. Bukan kuarantin saja. Bukan jarak sosial saja. Buat semuanya.”

“Anda tidak boleh melawan sesuatu virus jika anda tidak tahu di mana ia berada,” Tedros menggesa kerajaan “mencari, mengasing, menjalani ujian dan merawat setiap kes untuk memecahkan rantaian jangkitan.

“Mana-mana negara yang lihat pengalaman negara lain tangani epidemik besar dan fikir ‘ia tidak akan berlaku kepada kami’ membuat kesilapan sangat besar.”

WHO turut mengumumkan penubuhan tabung baru yang menyasarkan sumbangan daripada syarikat, pertubuhan dan individu bagi membantu melawan pandemik itu.

Tabung Respons Solidariti Covid-19, yang akan dikendalikan Yayasan Pertubuhan Bangsa-bangsa Bersatu di Amerika Syarikat dan Yayasan Dermawan Swiss, ditubuhkan pada Jumaat dengan sumbangan berjuta dolar daripada Facebook, Google dan pihak lain.

“Kami memerlukan bantuan semua,” kata Ketua Tabung PBB, Elizabeth Cousens.

“Ia belum terlambat, tidak kira di mana anda tinggal, kami memerlukan bantuan anda untuk melawan virus ini bagi semua komuniti.”

WHO pada awalnya menganggarkan usaha mengekang virus itu akan menelan belanja AS$750 juta bagi 3 bulan pertama.

Khamis lalu, Scott Pendergast, ketua kecemasan, strategi, program dan perkongsian WHO bagaimanapun berkata, keadaan berubah dan kos sebenar menjelang akhir tahun ini mungkin “sekurang-kurangnya 10 kali ganda daripada anggaran itu”. – FMT


Aidiladha Disambut 10 Julai

PUTRAJAYA : Umat Islam di negara ini akan menyambut Aidiladha pada hari Ahad, 10 Julai.

Perkara itu diumumkan Penolong Setiausaha Majlis Raja-Raja Mohd Aseral Jusman sebentar tadi.

“Bagi menyempurnakan titah perintah Seri Paduka Baginda Yang di-Pertuan Agong, setelah diperkenankan oleh Duli-Duli Yang Maha Mulia Raja-Raja, maka saya bagi pihak mengisytiharkan bahawa 1 Zulhijjah 1443 Hijrah ialah pada hari Jumaat, 1 Julai 2022.

“Oleh yang demikian, Hari Raya Korban (10 Zulhijjah) bagi negeri di seluruh Malaysia ditetapkan pada hari Ahad, 10 Julai 2022,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Geng Curi Kenderaan Guna Gajet Tumpas, Empat Suspek Ditahan; Polis Buru Tommy

OKOTA KINABALU: Sebuah kumpulan penjenayah didalangi lima suspek yang dipercayai aktif mencuri kenderaan termasuk di Semenanjung dan baru ‘membuka cawangan’ di Sabah tumpas selepas empat daripada mereka ditahan polis di sekitar bandar raya ini.

Kumpulan tersebut yang mensasarkan kenderaan mewah pacuan empat roda serta kenderaan utiliti sukan (SUV) mempunyai peralatan lengkap termasuk komputer canggih bagi membolehkan mereka mencuri kenderaan dalam tempoh tidak sampai lima minit.

Pesuruhjaya Polis Sabah, Datuk Omar Mammah berkata, kegiatan suspek itu bagaimanapun dikesan selepas polis menerima aduan daripada seorang wanita yang kehilangan kereta jenis Honda HRV miliknya yang diletakkan di kawasan parkir Hospital Wanita dan Kanak-kanak Likas pada 14 Mei lalu.

“Suspek telah membuat laporan dan menyerahkan gambar kenderaannya kepada polis, berikutan itu sepasukan anggota daripada Jabatan Siasatan Jenayah (JSJ) Ibu pejabat Polis Daerah (IPD) Kota Kinabalu telah melakukan rondaan di sekitar bandar raya ini.

“Pada 19 Mei, anggota peronda berjaya mengesan kenderaan berkenaan di sebuah kawasan parkir dan telah menunggu sehingga seorang suspek lelaki berasal dari negeri ini muncul lalu menahannya,” katanya dalam sidang akhbar di Ibu pejabat Polis Kontinjen (IPK) Sabah hari ini.

Turut hadir, Ketua Polis IPD KK, Asisten Komisioner Habibi Majinji.

Omar berkata, hasil siasatan, suspek mengaku mula beroperasi di negeri ini pada awal Mei lalu bersama empat lagi rakan jenayahnya dan tiga daripada mereka yang berasal dari Semenanjung berjaya diberkas dalam beberapa serbuan berakhir Jumaat lalu di sekitar Kota Kinabalu.

Jelasnya, tiga suspek berkenaan mempunyai 29 rekod jenayah lampau antara mereka manakala suspek pertama tidak memiliki kesalahan sebelum ini.

Katanya, seorang lagi suspek berasal dari Sarawak dan dikenali dengan nama Tommy kini masih diburu polis.

Menurut Omar, polis berjaya menemukan pelbagai peralatan yang digunakan mencuri kenderaan dalam simpanan kesemua suspek termasuk sebuah komputer canggih yang dianggarkan bernilai sekurang-kurangnya RM8,000 manakala kesemua peralatan tersebut dijangka mencecah nilai RM100,000.

“Polis telah meminta suspek menunjukkan cara-cara mereka mencuri kenderaan dan didapati dengan menggunakan peralatan berkenaan, sebuah kenderaan boleh dicuri tidak sampai lima minit.

“Modus operandi suspek adalah mensasarkan kenderaan yang diparkir di kawasan pasar raya, atau kawasan awam,” jelasnya.

Katanya, suspek mengaku telah mencuri sebanyak 11 kenderaan yang berharga lebih RM1 juta dan lima daripadanya telah pun ditemukan. – BorneoToday


Adira Tidak Jadi Cerai

KUALA LUMPUR: Penyanyi Adira Suhaimi, 28, kini dalam proses menarik balik permohonan cerai terhadap suaminya, Datuk Seri Adnan Abu atau Datuk Red selepas pasangan itu hadir ke Mahkamah Rendah Syariah Daerah Gombak Barat pada 9 Oktober lalu untuk perbicaraan permohonan cerai.

Menurut penyanyi lagu Pujaan Hati itu, dia memberi peluang sekali lagi kepada suaminya dan cuba berbaik demi anak-anak.

“Saya dalam proses untuk menarik balik permohonan cerai dan saya berikan suami saya peluang sekali lagi. Harap, dia akan gunakan peluang ini dengan sebaik mungkin,” katanya kepada Harian Metro.

Menurut Adira, dia tidak meletakkan sebarang syarat atau perjanjian dengan suaminya sejak kembali berbaik seminggu lalu.

“Saya tak letakkan apa-apa syarat. Cuma, selagi saya boleh bersabar, saya akan bersabar. Namun, sabar manusia ada hadnya dan harapnya, dia tidak melangkaui had itu,” katanya.

Tambahnya lagi, dia membuat keputusan selepas berfikir panjang dan tidak mahu terlalu pentingkan diri sendiri.

“Saya buat keputusan ini kerana saya dah berfikir panjang dan paling penting, adalah anak-anak. Apa yang saya belajar, kita sebagai manusia tak boleh membuat keputusan secara terburu-buru dan pentingkan diri kita sahaja.

“Saya harap, semua dapat doakan yang baik untuk suami dan anak-anak saya,” katanya.

Pasangan itu bernikah di Songkhla, Thailand pada 3 Disember 2015 dan dikurniakan tiga cahaya mata iaitu Anggrek, Asan dan Anggun.